text:
Nýggjársrøða sum lambamaðurin Bergmann Finnsson, búsitandi á Glyvrum, flutti fram í Gulu Smiðjuni í Saltangará nýggjársaftan. Bergmann er magistari í søgu og landafrøði frá RUC og er kennari á studentaskúlanum á Kambsdali. Eisini er hann kendur sum guitarleikari í rockbólkinum Wolfgang.
Góðu nýggjársgestir.
Ja, enn eitt ár er við at fara afturum, og nú standa vit á gáttini til eitt nýtt. Nýggjársbálið er tendrað, og um eina løtu fara vit at bjóða tí nýggja árinum, 2018, við sínum nýggju møguleikum og avbjóðingum, vælkomnum.
Í ár er tað fallið í mín lut, at standa her í Gulu smiðju og halda nýggjársrøðuna. Eg vil takka fyrireikarunum fyri heiðurin og skal gera mítt besta, at liva upp til hendan.
Tað er lívgandi at síggja so nógv fólk savnað, her hjá okkum og runt heimin annars, at siga tí gamla árinum farvæl og bjóða tí komandi árinum vælkomið. Ár og tíð er ikki nakað vit eiga, men nakað vit fáa givið her í lívinum. Tað er tí natúrligt eitt slíkt kvøld, at heiðra tað farna, samstundis sum vit taka saman um og gera okkum tankar um og leggja ætlanir fyri komandi árið.
Skjótt farna árið hevur verið hendingaríkt, bæði í okkara egna lívið og á almenna pallinum. Okkurt var gott og lívgandi og annað minni gott og kanska tyngjandi fyri okkum. Men hesi eru korini hjá okkum sum menniskju. Vit eru partur av eini størri heild. Nøkur ting kunnu vit ávirka og onnur ikki.
Á politiska pallinum hava stórmál verið á skránni í 2017. Tað slepst neyvan undan at nevna fiskivinnunýskipanina, sum hevur fylt so ógvuliga nógv og sum tey flestu okkara nú eru troytt av at hoyra um. Skipanin má nú standa sína roynd í verki, so síggja vit um tað verður politiska ævintýrið, á aðrari síðuni, ella dómadagsscenariini, á hinari síðuni, sum verður úrslitið.
Tað grør um gangandi fót í búskapinum. Flest øll eru væl fyri og hava pengar at brúka. Tunnilin til høvuðsstaðin, sum fyllir nógv hjá okkum her, er í ger og skotini runga um allan fjørðin. Ein fjøruvegur í samband við tunnilin er nú eisini settur á fíggjarlógina. Nýggj kirkja og møtisalar eru í umbúna og væl stendur til hjá vinnulívinum.
Samstundis sum vøkstur er í samfelagnum eru tað eisini fólk, sum stríðast. Á arbeiðsmarknaðinum hava vit starvsbólkar, sum brúka teirra rætt at stríðast fyri líka løn fyri somu útbúgving. Og so ikki minst tey, sum ikki eru so heldig, at hava ein maka, at hjálpa sær og børnunum við mánaðarligu avdrøgunum, og tí hava hildið eini jól, um enn hugnalig, so við færri gávum og kanska við stúran um komandi árið. Verða vit uppsøgd á leigumálinum ella ikki? Fær dótturin við serligum tørvi tað røttu hjálpina í skúlanum? Hetta er eisini veruleikin, um vit vilja tað ella ikki.
Vit liva í einum heimi, sum verður meira og meira einstaklingagjørdur ella individualiseraður. Tað handlar alt meira um, hvat tann einkulti kann náa enn um felagsskapin. Hetta síggja vit m.a. aftur í ítróttinum, har vit kappast um at koma á vinnandi liðið, á arbeiðsplássinum, har vit kappast um tey eftirtraktaðu størvini, ella á pallinum, har betri vitandi dómarar í tónleika- og undirhaldskappingum geva fólki stemplið “góðtikin” ella “ikki góðtikin”.
Tað at verða ein vinnari stendur øgiliga frammarlaga í hesum døgum.
Tað er ógvuliga umráðandi at vit hava einstaklingar í samfelagnum, sum kunnu ganga fremst og slóða fyri restini. Hetta eiga vit sjálvandi at dyrka í hesum persónum, so vit kunnu fáa eitt gott og ríkt samfelag fyri okkum øll. Men tað, at hava serliga góð evnir til eitt hvørt, leggur eisini eina stóra ábyrgd á herðarnar hjá hesum persóni. Hesin eigur at verða tilvitaður um, at tað eisini eru fólk, sum ikki hava somu evnir, men sum kanska hava hendan persónin sum fyrimynd í sínum lívi. Og vit skulu jú øll grundleggjandi náa tað sama her í lívinum: Eyðnuna og eitt gott lív.
Vit ferðast ikki ígjøgnum lívið einsamøll. Vit ferðast saman, lið um lið, og tað er umráðandi, at øll koma væl ígjøgnum ferðina. Onkur nær sínum málið í lívinum, onkur kanska ikki. Men kanska hetta ikki er tað mest umráðandi, tí mál kunnu broytast, og tað ein helt var málið, er kanska slett ikki tað kortini. Lívið lærir. Tað er kanska tað mest fantastiska við lívinum. Tað øvuta hevði kanska verið í so keðiligt, um øll fylgdu sínum barndómsdreymum. So hevði eg, uppvaksin í Lamba, við grótbrotinum sum granna, verið lastbilasjafførur, tí tað var mín barndómsdreymur. Men hvør veit. Kanska tað hevði verið betri?
Í sambandi við at hava stórar dreymar og seta sær stór mál, sum tó vístu seg at verða nøkur onnur enn ein sjálvur helt, havi eg hug at taka kenda enska pólfararin Ernest Shackleton, sum livdi fyri umleið 100 árum síðani, fram.
Shackleton var ein ambitiøsur maður, sum kappaðist við aðrar kendar pólfararar sum Scott og Amundsen, um at verða fyrsti maður á Suðurpólinum fyri gott 100 árum síðani. Hann skipaði fyri fleiri rannsóknarferðum, til tess at náa dreymi sínum: Suðurpólinum.
Á einum av ferðum sínum, eftir langt og hart stríð, fyrst við skipi og síðan eftir antarktiska ísinum, stóð Schackleton, tann 9. januar 1909, saman við tveimum av sínum monnum, bert 97 fjórðingar frá málinum teir høvdu arbeitt seg fram ímóti í áravís: Suðurpólinum.
Mennirnir vóru útslitnir og lítil proviantur var eftir. Hjá pólfaranum vóru bert tvinnir lutir í at velja: At halda á til Suðurpólin, sum fyrstur nakrantíð, við stórum vanda fyri lívinum hjá sær sjálvum og manningini, ella at venda við og bjarga sær sjálvum og ferðafeløgunum. Shackleton, stóri leiðarin hann var, valdi at venda við og bjarga mannskapinum, men ofraði samstundis stóra dreymin, at standa sum fyrsti maður á Suðurpólinum nakrantíð.
Eftir at norski Amundsen í 1912, sum fyrsti maður stóð á suðurpólinum, skipaði Shackleton aftur eina nýggja rannsóknarferð, hesa fer at ganga um alt hitt antarktiska meginlandið. Hendan ransóknarferðin kom eisini í trupulleikar. Rannsóknarskipið varð skrúvað niður av ísinum, áðrenn teir komu til lands, og mannskapið stóð har á ísinum bert við trimum bjargingarbátum og nakað av provianti, fleiri túsund fjórðingar frá allari civilisatión. Aftur her vísti pólfararin stór leiðaraevnir, og leiddi menn sínar, aftaná at skipið var sokkið, yvir ísin til teir komu til opið hav, fingu flota bátarnar og siglt til eina oyðna oyggj í Suðuríshavinum. Her valdi Scackleton tveir av sínum bestu monnum til at sigla saman við sær í einum av bjargingarbátinum langa vegin um vandasjógv til størru oynna Suður Georgia, har norðmenn høvdu hvalastøð. Hetta eyðnaðist. Shackleton og hansara menn komu fram og fingu sent skip at bjarga monnunum á oynni, áðrenn veturin gjørdi hetta ómøguligt.
Shackleton framdi stórverk í sínum lívi sum pólfarari, men størsta lívsbragd hansara var tó at bjarga monnum sínum úr vissum deyða á ísinum. Shackleton náddi ikki málinum, hann hevði sett sær, Suðurpólinum, men fann eitt annað og kanska størri mál, at bjarga sínum monnum.
Hetta er tað, Shackleton er mest kendur fyri í dag. Nevniliga, at skulu vit ganga, so skulu vit ganga saman og ongin situr eftir. Fyri leiðaran er tað mest umráðandi, at øll koma fram.
Vit ganga sjálvi ígjøgnum lívið, men tó saman við hinum. Tí bert saman við hinum, menniskjunum rundan um okkum, eru vit verulig menniskju. Hini, rundanum okkum, og vit, eru samfelagið. Og vit sum eru samfelagið, skapa sjálvi hetta samfelagið og har skal verða rúmsátt og og gott hjá øllum at vera.
Um eg skal siga tað sjálvur. Alt handlar ikki bara um meg her í lívinum. Tað handlar mest um okkum!
----
Skulu vit taka eitt sindur samanum hesar stuttu tankarnar frá mær til tykkum, nú vit standa á gáttini til eitt nýtt ár og ein nýggjan kapittul í okkara lívi, so er tað at minnast til samfelagið, tað sum vit øll eru í felag um, og sum er grundarlagið fyri okkara veran her á Jørðini. Eitt rúmligt og gott samfelag gevur pláss til ymiskar áskoðanir og ymsar hættir at liva lívið, tað gevur rúm fyri ósemju, líka væl sum semju. Tað gevur pláss til at vera tey vit eru, og at fylgja ella kanska finna okkara mál her í lívinum.
Tað skal verða pláss fyri øllum í felagsskapinum. Leiðarum og teimum sum ganga fremst, sum hava eina serliga ábyrgd, og vaksnum, børnum og skeivum eksistensum av øllum handa slag.
Tað sum bindir okkum saman má altíð verða sterkari enn tað, sum býtir okkum sundur.
---
Við hesum orðum vil eg enda við at ynskja tykkum øllum eitt gott nýggjár og Harrans signing í komandi ári.
Takk fyri!


c: text/html

text:
Neystið
Árnafjarðar róðrarfelag eigur nýtt neyst ið er bygt í 2006.
í neystinum eru góðar umstøður hjá rógvarum og øðrum áhugaðum.
Neystið er 15 X 12 metrar til støddar í tveimum hæddum.
Niðara hæddin:
Venjingarhøli við níggjari og góðari útgerð s.s. vektbonkum, rógvimaskinum o.ø. neyst til bátarnar, tvey skiftingar og brúsurúm, tvey wc, og goymslurúm.
Ovara hæddin:
Felagshøli til uml. 150 fólk, við flatskíggja, uppvørpu, teldu v.m. wc, køki við øllum hentleikum og grovkøki.
Neystið kann útleigast til ymisk endamál.
set teg í samband við formannin á telefon 45 95 95 ella 75 75 75.

robotstxt: allowed

filter: keep


text:
Í sambandi við, at skúlin skipar fyri einum øðrvísi degi um Luther, er skúladagurin broyttur. Næmingarnir møta kl. 8:00, og dagurin er liðugur kl. 12:35. Bussur koyrir frá Thabor.
- UNG Í ARBEIÐI 2018
- Lærarastørv leys at søkja
- Kunnandi videobrot – Skrivlig próvtøka 2018
- Tíðarkarmur fyri skrivligu próvtøkuna.
- SVIMJIHYLURIN STONGUR.
- 7. – 9. mai
- Lutaseðlar hjá 8b
- Ráðlegging
- Kunning um 8. flokk 2018/2019
- PISA 2018
- Eyka sýningar av sangleikinum “Tarzan the Musical”
- Spírandi átak!
- Kavahugni
- Sangleikurin “Tarzan the Musical”
- Portalurin nevnir flogmúsina
- Heimasíðan er 1 ár!
- Flogmús
- Wordmat
- Várroynd – kunnandi videobrot
- Tíðarkarmar fyri skrivligu várroyndina
- Myndasavn frá føstulávintsmánadegi
- Føstulávintshald í skúlanum
- Skúlabókasavn
- 1. flokkur 2018/2019
- Ráðleggingardagar


text:
Sverri Egholm
10.05.2018 - 22:30
Mentan > Tónleikur > Tónleikakappingar
Tað eydnaðist teimum trimum norðanlondunum Danmark, Svøríki og Noreg at syngja seg víðari til finaluna í Eurovision.
Hálvfinalan var í kvøld, har danski Rasmussen, í víkingaklæðum frá Barbaru í Gongini, hevði eina frálíka framførslu. Og við stuðli frá evropeisku hyggjarunum eydnaðist tað honum og Danmark at koma í finaluna.
Fyri Noreg var tað Aleksandar Rybak, sum skuldi royna seg enn einaferð. Hann vann kappingina í 2009 við sanginum Fairytale. Um hann kann gera tað sama níggju ár seinni fer tíðin at vísa seg, men í øllum førum fær hann møguleikan í finaluni.
20 ára gamli sviin Benjamin Ingrosso hevði eisini eina frálíka framførslu við popplagnum “Dance you Off“, og sang seg eisini víðari til finaluna.
Sostatt eru 26 lond klár til Eurovisionfinaluna, sum verður leygardagin. Russland og Rumenia sluppu ikki víðari í kvøld. Hetta er fyrstu ferð síðani londini komu við í 2004, at tey ikki eru í finaluni.
Sambært veddingarfyritøkum eru Kypros, Ísrael og Frakland favorittar at vinna.
Londini sum komu víðari í kvøld
Serbia
Moldova
Ungarn
Ukraina
Svøríki
Australia
Noreg
Danmark
Slovenia
Holland


text:
10. februar
10. februar er dagur 41 í árinum í gregorianska kalendaranum. 324 dagar eru eftir av árinum (325 dagar um skotár er).
Hendingar[rætta | rætta wikitekst]
- 1906 - Skipið HMS Dreadnought verður sjósett.
- 1910 - Fyrsti kvinnuligi piloturin flýgur solo.
- 1953 - Felagsmarknaður fyri kol og stál verður settur í verk millum fýra evropeisk lond;
- 2014 - Lisbeth L. Petersen, fyrrverandi formaður Sambandsfloksins, boðaði frá alment, at hon hevði meldað seg úr Sambandsflokkinum, tí hon var ónøgd við fleiri viðurskifti, og at hon kendi so illa sín flokk aftur. Eitt nú meinti hon ikki, at ein maður sum hevur snýtt í tolli, skal vera landsstýrismaður.
- 2014 - Gerhard Lognberg gjørdist limur í Sambandsflokkinum, eftir at hann hevur verið uttanflokka tingmaður í gott tríggjar mánaðar síðan Javnaðarflokkurin avgjørdi at koyra hann úr flokkinum. Harvið vaks Sambandsflokkurin frá 8 til 9 tingfólk, so nógv tingfólk hevði hann ikki havt síðan 1932.
Føðingar[rætta | rætta wikitekst]
- 1890 - Boris Pasternak, russiskur rithovundur (d. 1960)
- 1894 - Harold Macmillan, bretskur politikari (d. 1986)
- 1898 - Bertolt Brecht, tyskur rithovundur (d. 1956)
- 1930 - Robert Wagner, amerikanskur sjonleikari.
- 1967 - Laura Dern, amerikonsk sjonleikarinna.
- 1974 - Elizabeth Banks, amerikonsk sjonleikarinna.
- 1986 - Radamel Falcao, kolumbiskur fotboltsleikari.
Andlát[rætta | rætta wikitekst]
- 1923 - Týskarin Wilhelm Röntgen, ið uppdagaði røntgenstrálur, doyr 77 ára gamal.
- 2008 - Roy Scheider, amerikanskur sjonleikari (f. 1932)
- 2014 - Shirley Temple, amerikonsk sjonleikarinna og politikari (f. 1928)


text:
Hagtalstilfar og greiningar eru av størsta týdningi, um eitt samfelag skal menna seg. Eins og við einari fyritøku, sum hevur fyri neyðini at kenna sínar kundar, so er eisini neyðugt í samfelags høpi at vita so nógv sum gjørligt um viðurskiftini hjá borgarunum.
Arbeiðið hjá Lóður er skipað í verkætlanum, har neyðugi vísindaligi førleikin verður knýttur afturat hvørjari verkætlan. Lóður ger kanningar og greiningar av øllum sløgum. Fremsta raðfestingin er strembanin eftir at fáa eitt munandi størri grundarlag fyri hagtølum, soleiðis at greiningar kunnu gerast av týðandi viðurskiftum.
Ábyrgdina fyri Lóður hava Heri Joensen og Heri á Rógvi.


text:
Ummæli: Hjarnar á palli í Løkshøll 05. mai
Dan Klein --- 11.05.2018 - 09:42
Eitt sindur harmiligt, at eitt so stórt “setup”, ikki fekk ordiliga tað, eg vildi hava, men har var nakað!
Tað sigi eg, tí sjálv legendan innan sang og føroyskan rock, Karl Martin Samuelsen, hevði fingið krím og ikki fekk givið alt tað, hann eigur í sær.
At slíkt hendir, eru vit sjálvandi ikki harrar yvir, men kortini royndi Karl Martin at leggja alt tað hann orkaði í síni avrik.
At eg eri Hjarnar fjeppari er ongin loyna, tí heilt afturi í 70´unum legði eg merki til hesar super tónleikararnar, sum høvdu nakað serligt at geva føroyska rocktónleikinum.
Serliga minnist eg Skansastovukonsertinar, har vit upplivdi henda lívliga sangaran, sum ikki bara hevði røddina, men dugdi ómetaliga væl at fáa fjøldina við.
Á konsertini gav eg mær serliga far um henda dugnaskapin til ymsu ljóðførini, sum teir dugdu heilt ómetaliga væl, at fáa upp í eina hægri eind.
Har var sanniliga nakað við tí sjálvkritiska, sum fær ein sum meg at føla meg væl og undirhildnan.
Leygardagin gekk eg og dró á, men eg noyddist at taka túrin inn í Eysturoynna, tí eg visti, at eg kom at hoyra tónleik á sera høgum støði.
Tað var sera gott, at hoyra Jørgen Dahl á tangentunum, men vildi gjarna eisini hoyrt røddina meira.
Jógvan Olsen hevur tað bara í sær og merkti eitt gott “drive”, har hann ofta hevði armarnar á lofti, tá hann kanska merkti, at tað var neyðugt.
Ólavur Øster er bara ein av okkara frægastu guitarsnillingum og saman við Graham Stewart fingu teir eitt guitarsound, sum fylti mítt ynski um tað sama.
Blackurin á trummunum er altíð tryggur og taktfastur, og dugir eisini at fáa trummur og bekkarar at plinga, tí einaferð vóru stikkararnir ikki har.
Góða og trygga bass spælið hjá Eyðuni Nolsøe, er ein av rótunum í taksfasta rocksoundinum, sum Hjarnar altíð hevur staðið fyri.
Miksingin var heilt í topp, tí eg merkti ein sokallaðan “solidaritet”, nú forsangarin hevði sínar trupulleikar við røddini.
Andras Sólstein hevði eina sera áhugaverd framløgu um Hjarnar og teirra íkast til føroyska rocktónleikin.
Kári Sverrisson er altíð tryggur í sínum framløgum og var sera góð upphiting.
Samanlagt, fór eg væl nøgdur aftur til Havnar!
Fríðálvur A. Jensen


text:
Handilstreytir
Innihald
Dimmalætting kann gera broytingar í innihaldinum og bygnaðinum í haldinum. Broytingar verða fráboðaðar í tráð við galdandi reglur á økinum.
Prísur
Prísurin fyri hald sæst á heimasíðuni ella í lýsingum í Dimmalætting ella aðrastaðni og fylgir galdandi príslista. Haldið kann vera selt til serstakan prís í einum haldaraátaki og fellur undir somu prísir sum vanlig hald, tá haldaraátakið er av, um annað ikki er avtalað. Dimmalætting tilskilar sær rætt til at tillaga prísir og treytir. Hetta kann m.a. koma av inflatión, broyting í prísum hjá samstarvsfeløgum, broytingum í lønarlagi ella í innihaldinum. Broytingar verða fráboðaðar í tráð við galdandi reglur á økinum.
Gjald
Tygum rinda frammanundan fyri hald eftir valda gjaldsdag. Við mánaðarhaldi er ein mánaður at rokna sum 30 dagar. Haldið kann gjaldast og endurnýggjast av sær sjálvum við gjaldskorti ella fastari bankaflyting. Gjalding við korti er í samstarvi við Knassar. Kortupplýsingar eru tryggjaðir við SSL. Rinda tygum við gjaldskorti, geva tygum samstundis loyvi til, at gjald fyri nýtt tíðarskeið av sær sjálvum verður tikið av tí kontu, tygum hava upplýst.
Iðranarrættur
Við keyp av haldi fylgir 14 daga iðranarrættur. Vilja tygum nýta iðranarrættin, skulu tygum boða Dimmalætting frá hesum í seinasta lagi 14 dagar eftir fyrsta útberingardag ella dagin, tá bíleggingarváttan er móttikin. Um iðranarrætturin verður nýttur, verða gjald kravt fyri longu latnar vørur fram til iðranarløtuna.
Iðranarrætturin verður gjørdur galdandi við at venda sær til Dimmalætting. Verður boðað frá við brævi ella telduposti er tað nøktandi, um tað er sent áðrenn 14 daga freistin er úti. Er haldið selt saman við eini vøru í haldaraátaki, skal vøran latast inn aftur óbrúkt og óupplatin, um iðranarrætturin skal vera galdandi.
Iðranarrætturin er ikki galdandi, tá talan er um keyp av einstøkum greinum.
Uppsøgn
Haldið er leypandi, til tað verður sagt upp. Haldið verður sagt upp við at seta seg í samband við Dimmalætting gjøgnum telefon, teldupost ella við brævi. Eingin binding er, og haldið kann sigast upp uttan ávaring. Haldið er eisini galdandi í uppsagnartíðini. Møgulig upphædd, sum haldarin eigur til góðar við uppsøgn av haldi, verður goldin við bankaflyting. Møgulig upphædd, sum Dimmalætting eigur til góðar við uppsøgn av haldi, verður send sum uppkrav.
Kærur og endurgjald
Um pappírsavísin ikki verður borin til haldaran, verður ein upphædd endurgoldin samsvarandi stykkjaprísinum pr. avís. Endurgjald er ikki galdandi fyri elektronisku avísina. Endurgjald er ikki galdandi, um avísin er seinkað.
Force majeure
Dimmalætting heftir ikki fyri endurgjaldi mótvegis haldaranum, um vantandi útberingin fellur undir force majeure. Hetta kann vera, men er ikki avmarkað til, kríggj, eld, veður og náttúruvanlukkur.
Ábyrgdaravmarking
Dimmalætting heftir á ongan hátt, um tygum hava mist inntøkur ella havt annan óbeinleiðis fíggjarligan miss, ið stava frá nýtslu av haldi ella keypi av Dimmalætting. Við talgilduminnihaldi veitir Dimmalætting onga trygd fyri virknaði og atkomu.
Persónsupplýsingar
Upplýsingar um núverandi og fyrrverandi haldarar verða varðveittir og viðgjørdir í trúnaði til møguliga seinni nýtslu í tráð við galdandi lóggávu. Upplýsingarnar verða fyrst og fremst brúktar til útbering av vørum, men kunnu eisini brúkast innanhýsis við atliti til at bøta um okkara vørur og tilboð. Upplýsingar um fyrrverandi haldarar verða strikaðar, um ynski er um tað.
Upphavsrættur
Alt innihald í Dimmalætting undir verandi haldaratreytum er vart av upphavsrætti. Talgilt innihald verður gjørt tøkt til at vísa/lesa fyri tygum sum haldara og kann prentast út á pappír til persónliga nýtslu. Onnur nýtsla av haldarainnihaldi krevur loyvi frá Dimmalætting.


text:
Chelsea F.C.
Chelsea F.C. er eitt enskt fótbóltsfelag, sum spælir í bestu deildini, Premier League. Felagið varð stovnað hin 1. mars 1905 á The Rising Sun Pub av Henry Augustus Mears og beiggja hansara Joseph. Chelsea spælir sínar heimadystir á Stamford Bridge, sum liggur í býarpørtunum Hammersmith og Fulham í útsynningspartinum av London. Síðan Premier League varð stovnað í 1992, hevur Chelsea vunnið enska meistaraheitið tríggjar ferðir umframt einaferð áðrenn 1992, tá besta deilin varð skipað á annan hátt og hevði annað heiti.
Innihaldsyvirlit
Heiður[rætta | rætta wikitekst]
- Finalistur í FA-cup: 1915, 1967, 1994, 2002
- Finalistur í Ligacup: 1972, 2008
- Finalistur í Champions League: 2008
- Hálvfinalistur í Champions League: 2004, 2005, 2007 og 2009
- Silvur í Premier League: 2003/2004, 2006/2007, 2007/2008.
- Silvur í 2. deild (næstbestu deildini): 1906/1907, 1911/1912, 1929/1930, 1962/1963 og 1976/1977
Fótbóltshópur[rætta | rætta wikitekst]
Venjarar[rætta | rætta wikitekst]
Ársins leikari[rætta | rætta wikitekst]
Kelda: Chelsea F.C.
Keldur[rætta | rætta wikitekst]
Slóðir úteftir[rætta | rætta wikitekst]
- Aston Villa
- Barnsley
- Birmingham City
- Blackburn Rovers
- Blackpool
- Bolton Wanderers
- Bradford City
- Cardiff City
- Charlton Athletic
- Coventry City
- Derby County
- Fulham
- Ipswich Town
- Leeds United
- Newcastle United
- Norwich City
- Nottingham Forest
- Oldham Athletic
- Portsmouth
- Queens Park Rangers
- Reading
- Sheffield United
- Sheffield Wednesday
- Swindon Town
- Wigan Athletic
- Wimbledon
- Wolverhampton Wanderers


text:
Tíðindaskriv: Avlopið hjá landinum verður eftir ætlan 400 mió. kr. í 2019, og rakstrarútreiðslurnar vaksa 2,0% komandi ár.
Hetta gjørdist greitt, tá landsstýriskvinnan í fíggjarmálum, Kristina Háfoss, í dag legði fram játtanarkarmarnar fyri 2019. Karmarnir leggja fíggjarpolitisku kósina hjá samgonguni fyri árini 2019-2023.
Góðar tíðir krevja varsemi
Búskaparstøðan er góð og óvanliga stórur vøkstur hevur verið í búskapinum seinastu árini. Arbeiðsloysið er søguliga lágt og tað lægsta síðan 2008. Lønargjaldingarnar eru øktar næstan 6% seinasta árið. Talið av løntakarum er økt við sløkum 700 persónum, og er nú tað hægsta nakrantíð. Vit eru í einum búskaparligum hákonjunkturi.
Í framløgu sínari legði landsstýriskvinnan dent á, at í verandi búskaparstøðu er neyðugt, at tað almenna heldur aftur, tí tað er ikki ráðiligt at økja enn meira um ferðina í búskapinum. Mælt verður tí til at halda aftur bæði í rakstri og íløgum, og sum heild at vísa varsemi í fíggjarpolitisku kósini.
Hetta verður í játtanarkørmunum fyri 2019 gjørt við at hava ein lágan rakstrarvøkstur á 2,0%, avlop á 400 mió. kr. og eitt vet færri íløgur í 2019 enn í 2018.
2019 verður fjórða árið hjá samgonguni
Árið 2019 verður fjórða árið hjá verandi landsstýri og samgongu í landsins leiðslu. Landsstýriskvinnan nýtti í hesum sambandi høvið til at taka samanum, og greiða frá støðuni í teimum málum, ið samgongan setti sær fyri, tá hon tók við í 2015. Eisini varð greitt frá, hvørji høvuðsmálini eru frameftir.
Kristina Háfoss vísti á, at tað er gleðiligt, at flestu av høvuðsmálunum hjá samgonguni fyri at røkka einum sjálvbjargnari, samhaldsfastari og tíðarhóskandi Føroyum, annaðhvørt eru rokkin, ella eru komin so væl ávegis, at tey eru komin í Løgtingið til støðutakan.
Íløgur kring alt landið
Íløgukarmurin verður 420 mió. kr. í 2019. Árini 2020 til 2023 verður íløgukarmurin árliga millum 390 og 449 mió. kr. Framgongdin er ikki eins stór í øllum pørtum av landinum. Tí er dentur lagdur á at gera íløgur kring alt landið fyri at tryggja, at framgongdin í búskapinum í størst møguligan mun kemur øllum samfelagnum til góðar.
Størstu íløgurnar hjá landinum í tíðarskeiðnum fyri játtanarkarmarnar (2019-2023) eru:
- Miðnám í Kambsdali, Eftirskúli í Suðuroy, Ítróttaháskúlin í Vági og Húsarhaldsskúli í Klaksvík
- Nýggir bústovnar og vardir bústaðir
- Hvalbiartunnil, Tunlar norður um fjall, tunnilstoymi at fremja smærri tunnilsverkætlanir kring landið og fyrireiking av tunli v.m. til Vestmanna
- Landssjúkrahúsið
- Havrannsóknarskip
- Sjóvinnustýrið nýggj høli í Vágum
- Tjóðleikhús, Fróðskaparsetur Føroya og Tjóðsavn Føroya
- Eysturoyar- og Sandoyartunlar og atknýttir vegir
- Talgildu Føroyar.
Hartil er játtan til havnir, vegakervið, medicoteknisk tól og viðlíkahald av bygningum, skipum og tunlum kring landið.
Kristina Háfoss, landsstýriskvinna í fíggjarmálum: “Góðar tíðir krevja fíggjarligt varsemi. Tí í góðum tíðum er alneyðugt við stórum avlopum fyri at minka skuld og seta av til verri tíðir. Tað hevur hartil stóran týdning at hava varligan vøkstur í rakstrarútreiðslunum, tí vit skulu hava ráð at reka vælferðarsamfelag okkara á minst sama støði, eisini um inntøkurnar skuldu minkað í framtíðini. Fegin um, at vit við játtanarkørmunum fyri 2019 føra ein varligan fíggjarpolitikk og skynsaman búskaparpolitikk, ið leggja trygt grundarlag undir okkara vælferðarsamfelag, og ger okkum meira sjálvbjargin búskaparliga.”


text:
Eg undrist.
Eg undrist á hví føðideildin á Suðuroyar Sjúkrahúsið, enn er niðurløgd.
Eg undrist á at fólk í Suðuroy sýnast at hava góðtikið, at føðideildin er stongd.
Eg undrist á at fólk hava góðtikið grundgevingarnar fyri at ongin føðideild skal vera í Suðuroy.
Eg undrist á hví bygdarráðini í Suðuroy ikki mótmæla hesum harðliga.
Eg undrist á hví tað er politiskur vilji fyri at Suðuroy skal avtoftast.
Eg undrist á hví suðringar ikki sýnast at hava politiskan ávirkan.
Eg undrist á hví landspolitikkarar úr Suðuroy, arbeiða ímóti framburði í oynni.
Eg undrist á hví tað eru politisk lokalfeløg í Suðuroy.
Eg undrist á hví eg ikki bara haldi kjaft og gevi skarvin yvir, sum flest øll onnur.
Torri Thomsen


text:
Hóskvøldið 22. mars sá eg Pipar & Salt Alt var betri fyrr í Norðurlandahúsinum. Fult hús eins og til hinar sýningarnar, so útvið 10.000 fólk hava sæð sjáldsama satirusjovið.
Tær báðar Rebekka, sum er praktikantur og sæst til vinstru í útvarpsgongini niðanfyri, og Rebekka, sum hevði lagt til rættis, høvdu sett Pipar og Salt á skránna í morgunsendingini hjá Útvarpinum í dag. Rudolf Joensen, Kaldbakslærarin og ein av meir enn túsund klaksvíkingum í Havn, sum hann sjálvur sigur, og eg sum ummælandi bloggari, vóru bodnir at ummæla og skifta orð um sjovið.
Fyrsta uppgáva frá Rebekkunum í sendistovuni var at taka samanum, hvat riggaði serliga væl og hvat riggaði minni væl. Helt sjálvur, at besta við Pipari og Salt var tað ideologiskt yvirskipað, yvirhøvur at brýggja seg um at gera og framføra satiru, ið er tikin beint úr heimligum jørðildi, og sum í øllum mentanum er samfelagsliga týdningarmikil, sum ein samtíðarspegil at halda fram fyri fólki, uttan at blíva patetiskur, men at grína og fáa eina góða og hugsunarsama uppliving, ið liggur leingi á. Hinvegin vil eg eisini hefta meg við persónligu interaktiónina millum teir báðar á pallinum og út til áskoðarnar. Fantastiskt at hava nakað, ið øll kunnu flenna eftir í okkara atomiseraða samfelag - sum uppá kommando, bara Jákup og Sjúrður koma á pallin. Monolitiski eindarstaturin er ikki heilt deyður. Pipar og Salt savna tjóðina. Haldi ikki, nakað annað ger tað.
- Hvat riggaði so minni væl, vildi Rebekka hava at vita. Helt, at teir langu rapp sangirnir vóru ov repeterandi stevfastir. Gamaní er tað sereyðkennið fyri rapp, men tað gevur eina møðsama monotoni, sum tíðin gongur. Uppsetingin var eisini nakað einføld, men so er lætt at ferðast um landið við sjovinum.
- Nú ganga somu figurarnar aftur, sum vit hava sæð í áleið tvey ára tíggju. Hvussu rigga teir anno 2018, spyr Rebekka. Fantastiska væl, haldi eg. Serliga Sínum Tindskarð í blommulittum yvirfrakka, sum, tá eingin sær, er farin at dansa og drekka, og eigur eina fjalda øl til Børge. Tíðir broytast, og vit við teimum. Góð satira er altíð í pakt við samtíðina. Skjótt er Tindskarð tó flaknaður og ov konturleysur til satiru. Nýtt og hvast skal alla tíðina til, og hann tolir neyvan eitt menningarlop afturat. Men kanska.
- Merkti mann, at Sjúrður Skaale og Jákup Veyhe eru blivnir eldri? Nei tað haldi eg ikki. Teir eru í góðum formi og eru okkara einastu satirisku ímyndir av ella úr ”fyri-langt-síðan-landinum”. Vit eldast við teimum, og síggja teir sum ævigt ungar, eins og okkum sjálvi. teir eru jú okkara spegilsmynd uppá gott og ilt.
- Nú vóru onkrir nýggir leiklutir komnir afturat. Teir byrjaðu við tveimum kvinnum, ið gjørdi skemt við kvinnuna anno 2018, mannliga pedagogin, ið skuldi vera í samband við sínar kenslur - hvussu riggaði tað? Eg helt at burkaklæddu kvinnurnar riggaðu heilt væl, tí vit undraðust yvir hesa duldarfullu byrjan, sum við inngangs-timing, ið varð toygd til perfektión, hevði ein boðskap beint til Jógvan Skorheim í Klaksvík. Pedagogin minnist eg ikki.
- So er tað eitt annað, sum teir taka við hvørja ferð, og tað er stríðið millum havnarfólk og bygdafólk. Sýningina, sum Rebekka var til, har flentu fólk í øllum førum nógv. Hvat er tað, sum ger, at fólk framvegis halda tað stríðið vera stuttligt, spyr hon.
Eg haldi, at politikarar gera sítt ýtarsta til, at vit hvønn dag partú skulu verða mint á hesa bygdasligheit, serliga úr Klaksvík, men eisini úr Degi og Viku so seint sum í gjárkvøldið. Tá tað verður tikið fram í satiru, er tað sum ein spegil, vit hyggja í, og sum rakar Klaksvíkingar og teirra politikarar aftur sum ein boomerang. Suðuroyggin hevur lukkast at fáa eitt image sum so afturúrsigld, at skemt um hana verður meira barmhjertugt. Vit taka synd í teimum. Men Klaksvíkingar verða hartaðir - og tað av røttum, haldi eg. Tað er satira. Hon slær aftur og er tann kommentarurin, sum er borin í satiruni. Hon er okkara hugsunarspegil, satiran.
- Hvussu megnaðu Sjúrður Skaale og Jákup Veyhe teirra leiklutir sum heild? Er tað nakar, ið skaraði framúr? Nakað líka helt eg, men í sangi er Jákup í artistiskum heimsflokki, meðan Sjúrður er í tí triviella og repeterandi rappinum. Tað er ov keðiligt!
- Hvønn meta tit, at Pipar og Salt show'ið vendir sær til? Eg helt, at serliga ung tyktust fangaði, har eg sat. Tey livdu við og flentu hart, nógv harðari enn eg…
At enda - hvør var tykkara yndissena?
Sum tíðarleys slapstick- ella gagsketsj er skótin í Bø tað allar besta. Eisini í hesum føri, tá hann er uppá speed. Men sum satira við satiriskum broddi í pakt við samtíðina, er læknaskrivarin hin besta senan.


text:
Guinea Bissau er slætt land við stórum mýrum og er innibyrgt ímillum Senegal og Guinea. Landið hevur verið portugisiskt hjáland - og gjørdist sjálvstøðugt í 1974. Landið er ógvuliga fátækt, og búskapurin er nógv bundin at menningarhjálp úr útheiminum. Mong fólkasløg búgva í landinum, fjølmentast er balantefólkið, sum býr úti við strondina. Flestu fólk liva av landbúnaði. Kokosnøtir, bummull, jarðnøtir og cashewnøtir er høvuðsgrøði. Skógarvinnan og fiskiskapur eru eisini týdningarmikil vinna.
Sum í grannalondunum eru strendurnar í Guinea Bissau fagrar og dragandi. Fram við strendurnar eru mangrovumýrar, ovurstór runudíki, ósar og áir, ið skera seg sum ovurstórar villiniborgir inn í landið. Nógvur fiskur er fram við landi, og fiskiskapur hevur stóran týdning fyri fólkið, sum býr úti við strendurnar.
Jarðnøtur vaksa, sum navnið sigur, niðri í jørðini eins og epli. Nøtirnar verða tiknar upp og lagdar at torna, áðrenn bjølgurin og skalið verða brotin uttanav. Nakað av nøtum verður selt á bygdamarknaðunum, men meginparturin verður gjørdur til jarðnøtaolju (nýtt í matvøruídnaði) og jarðnøtamjøl (nýtt sum ráevni í jarðnøtasmøri).
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Bissau
Vídd: 36.120 km2
Fólkatal: 1.533.964
Alment mál:
portugisiskt
Átrúnaður:
afrikanskir átrúnaðir 54% islam 38% kristindómur 8%
Stýrirlag:
lýðveldi, fleirflokkaskipan
Gjaldoyra:
CFA frankur (XOF)


text:
Leygardagin, 12. mai 2018, verður ruddingardagur í Sjóvar kommunu.
Byrjað verður við morgunmati á hesum støðum kl. 9.00:
- í skúlanum á Selatrað
- Geilin 15, Innan Glyvur
- í bygdahúsinum á Strondum
Tosa verður um, hvar ruddast skal, og hvør fer hvar. Vit hava býtt bygdirnar upp og sett ábyrgdarfólk til hvørt øki.
Øll, sum hava ruddað, verða boðin til døgurða í bygdahúsinum kl. 12.30. Eftir døgurðan verður bygdaquiz.
Ruddingardagin er bingjuplássið stongt.
Við vón um góða undirtøku.
Sjóvar kommuna


text:
Hvussu ein tekur ímóti Frelsu Guᵭs!
Lat okkum hyggja heilt neyvt uppá, hvussu tú kann taka ímóti Guᵭs frelsu. Lat okkum sláa upp í nýggja testamentiᵭ og lesa úr brævi Paulusar til Rómverjar, (kap. 10 og vers 9 - 10).
Hvussu blívur ein frelstur?
Jú, fyrst lesa vit, at rættvísin, ið er av trúgv sigur so:, "Sig ikki í hjarta tínum: "Hvør skal fara upp til Himmals?" Tað er, at fáa Kristus niður -"ella: "Hvør skal fara niður í avgrundina?" - Tað er, at fáa Kristus upp frá hinum deyðu. (Vers 6 og 7).
Hvat sigur bíblian tá?
Jú, bíblian sigur, "Orðið er tær nær, í munni tínum og hjarta tínum" - Tað er orðið um trúnna, tað, sum vit prædika.og sum skriva stendur!” (vers 8). - Og so koma vit til (vers 9 og 10):
” Tí, um tú við munninum játtar Jesus sum Harra og trýrt í hjartanum, at Gud reisti Hann upp frá hinum deyðu, so skalt tú verða frelstur. Tí við hjartanum trýr ein - til rættvísi, og við munninum játtar ein - til frelsu!”
Hettar er uppskriftin til frelsu ella vegurin til frelsu, um tú vil! Taᵭ er ikki neyᵭugt at fara ígjøgnum eina røᵭ av skriftmálum til tess at blíva frelst/ur. Tú skal ikki játta allar tínar syndir, tí tú er ikki før/ur fyri at minnast allar tínar syndir allíkavæl! Tú kemur helst at fella nøkur tár tá tú umvendir teg og verᵭur frelst/ur á henda hátt, "ella verᵭur fødd/ur av vatni og Anda," sum bíblian eisini kallar taᵭ, (Jóh. Ev.: 3 : 5) - "ella fødd/ur av Guᵭi." (Jóh. Ev.: 1 : 12 - 13). Men hvønn týdning hevur taᵭ at fella nøkur tár fyri at móttaka nakaᵭ so ómetaliga stórt og undurfult!?
Taᵭ er hinvegin tann trúgvandi iᵭ skal játta sínar syndir, um ella tá iᵭ hann ella hon synda. Taᵭ, iᵭ tú skal gera, tú, sum ikki enn er vorᵭin ein kristin, er hetta: ”Tú skal trúgva í hjarta tínum, at Guᵭ hevur reist Jesus upp frá hinum deyᵭu og játta viᵭ munni tínum, at Jesus Kristus er Harri!”
Her kann leggjast aftrat, at tú eisini skal geva Guᵭi rætt í tí í tínum hjarta, at øll menniskjur (eisini tú og eg) á fold hava syndaᵭ og tørva frelsu frá Guᵭi, ella sum skriftin sigur: ” Tí einki menniskja á jørðini er so rættvíst, at hann ger bara gott og syndar aldri.” (Prædikarin: 7 : 20).
Ella sum (Róm: 3 : 23) letur okkum vita: ”Øll hava syndað, og teimum fattast dýrd Guds!”
Ella sum (1. Jóh.br.: 1 : 8) sigur: ”Siga vit, at vit hava ikki synd, so dára vit okkum sjálv, og sannleikin er ikki í okkum.”
Taᵭ merkisverda og góᵭa er, at fleiri túsund menniskjur í dag trúgva tí, at uppreisn er frá hinum deyᵭu. Kanningar vísa, at ein stórur hópur av fólkinum trýr uppá Guᵭ. Í (Jóh. Ev.: 14 : 1b) sigur Jesus: ”…….. Tit trúgva á Gud - trúgvið á Meg við!”
Ikki nokk viᵭ taᵭ, at fólk trúgva uppá ein Guᵭ, men meir enn helvtin av teimum trúgva enntá, at Jesus er risin upp frá hinum deyᵭu. Taᵭ vil siga taᵭ sama sum, at hesi menniskjur hava longu góᵭtikiᵭ helvtina av tí, iᵭ krevst fyri at blíva frelst!
Men taᵭ, sum kemur at vera avgerandi fyri hesi menniskjur, um taᵭ nú verᵭur himmal ella helviti fyri slík, er, um nú hendan trúgvin verᵭur umsett til játtan og gerning ella ei. Tí skriva stendur jú: ”Tí, um tú við munninum játtar Jesus sum Harra og trýrt í hjartanum, at Gud reisti Hann upp frá hinum deyðu, so skalt tú verða frelst/ur.”
Hetta merkir so taᵭ, at tú ikki bara játtar uppá ein lættisoppa kendan máta, at tú ikki bara sleingir orᵭini út í tóman heim, úttalar orᵭini uppá kvamsvís, men at tú í tínum hjarta virkuliga meinar taᵭ tú sigur, at Jesus er tín Harri. Ella viᵭ øᵭrum orᵭum kann tú málbera teg soleiᵭis: ”Jesus, ver Harri í lívi mínum. Jesus, eg taki ímóti tær sum mínum Harra. Eg trúgvi á Teg í mínum hjarta!”
Hereftir vil hitt stóra undriᵭ henda, - so einfalt er taᵭ!
" ....... Hvør tann, iᵭ trýr á Hann (Jesus), fær syndanna fyrigeving viᵭ navni Hansara!" (Apostl.G.: 10 : 43).
Kelda: "Oslo Kristne Senter." (OKS).


text:
Pensjónssamansparing
Tann rætta pensjónssamansparingin til tínTú kanst samanseta tína pensjónssamansparing upp á nógvar mátar, men fyrst og fremst snýr tað seg um at finna loysnina, sum hóskar best til júst tín og tína familju – og sum kann geva tær pensjónstilveruna, sum tú droymir um.
Hugsa um hesi viðurskifti
Við at hugsa um hesi viðurskifti, kanst tú fáa yvirlit yvir tíni ynski og tínar vónir til pensjónstilveruna.
- Hvat hevur mest at siga fyri teg í lívinum?
- Hvussu skal tín familja liva, um tú doyrt áðrenn pensjónsaldur?
- Hvørjum skulu tú og familjan liva av, um tú missir arbeiðsførleikan?
- Hvussu ynskir tú, at tín pensjónstilvera skal vera?
Okkara serfrøðingar taka sær av tíni pensjóns-samansparing
Við støði í tínum ynskjum smíða Private Banking-ráðgevin og ein av pensjónsráðgevum okkara eina loysn, sum hóskar júst til tín tørv. Og vilt tú gera íløgur, so verður eisini lagt upp fyri tíni váðamynd.


text:
Nógv fólk høvdu leita sær til Miðhøllina á Skúlatrøð í Klaksvík, har 7 føroysk hornorkestur luttóku, umframt harmoniorkestir GHM og eisini eitt orkestur úr Danmark – Christianshavn Brass Band við Andrassi Olsen úr Havn á odda.
Stevnan byrjaði kl. 14.00 har Dávur Winther bað vælkomin og síðani fekk Signhild V. Johannesen, forkvinna í mentanarnevnd Klaksvíkar Býráðs orðið, hon helt eina góða røðu og síðani setti hon stevnuna.
Síðani byrjaði Klaksvíkar Hornorkestur at spæla og bleiv hildi á til umleið kl. 17.00 og var tað Havnar Hornorkestur sum endaði stevnuna.
Hesi orkestur luttóku: Klaksvíkar Hornorkestur, Fuglafjarðar Hornorkestur, GHM, Christianshavn Brass Brand, Nes Sóknar Musikkfelag, Eiðis Ljómfelag, Sørvágs Tónleikarafelag, Tvøroyri Hornorkestur og Havnar Hornorkestur.
Her myndir frá stevnuni, klikk her: “Musikkstevnan 2018 í Klaksvík”.
SáH


text:
“Kalt borð” eisini við heitum rættum í Trongisvági
Eins og nógvu undanfarnu árini í sambandi við FM-finalurnar hjá teimum ungu í Trongisvági, verður Anita aftur í ár klár við sínum frálíka mati í kantinuni í Trongisvági – eitt satt matupplivilsi fyri einans kr. 120,00 fyri vaksin og kr. 60,00 fyri børn.
Flogbóltssamband Føroya vil enn einferð takka Anitu og hennara hjálparfólki fyri hetta frálíka tiltak í sambandi við finalurnar, og kunnu viðmæla øllum at fáa sær eina friðarliga løtu í kantinuni við sera góða matinum, sum verður gjørdur fyri ein sera sámuligan prís.
Takk fyri tað – vit gleða okkum!


text:
Telduhjálp
Her eru nøkur góð ráð til privat fólk, ið brúka teldu:
1. Um tú brúkar Windows 7, Windows 8 ella Windows 10, so hevur tú møguleika at taka niður ymisk forrit sum vanligt.
Dømi: Tendra web browser og skriva www.skype.com, og tak so Skype niður.
Microsoft Store hevur tú ikki brúk fyri, uttan so at tú ynskir at keypa okkurt
2. Tað er ikki so gott at goyma loyniorð á telduni.
Ynskir tú tað, so er betri at skriva tað í ein tekst (.txt) fíl, og koyra tað á ein geyma.
Eru tað bara upp til 5 loyniorð, ið tú vil minnast til, so kanst tú skriva tað á pappír, og t.d. goyma tað saman við passinum. Ella hava ein persón í húsinum, sum minnist tíni loyniorð.
Tað kann vera ógvuliga tíðarkrevjandi at opna ein teldupost, um tú ikki minnist títt loyniorð. So er neyðugt við eini rúgvu av eyka upplýsingum um tann, ið eigur teldupostin.
3. Brúkar tú netbanka og annars alt møguligt privat samskifti gjøgnum telduna, so er gott at hava eyka trygd á telduni.
Windows Defender er eitt antivirus forrit, ið frítt fylgir við Windows 8 og 10
Um tú vilt brúka ella keypa okkurt annað antivirus, so eru her nøkur dømir
– Avast Free Antivirus 2016
– AVG AntiVirus Free (2016)
– Panda Free Antivirus (2016)
Vinarliga minst til, at tá ið tú hevur hevur keypt eina teldu, so er tað tín uppgáva at syrgja fyri trygdini.
4. Frí forrit til telduna
Chrome – web browser til at síggja heimasíður
VLC – til at síggja filmar
Irfanview – til at vísa myndir / slideshow
Her er ein langur listi yvir góð, ókeypis forrit:
JP.dk
5. At seta upp og taka í nýtslu
Vil tú hava vegleiðing í at handfara útgerð og ritbúnað, kann avtala gerast um hjálp frá teldufólki, ið verður goldin móti rokning.
6. Umvæling
Um teldan hevur ein hardware feil, so má vøran sendast uttanlands. Tí verður umvælingartíðin á leið tríggjar vikur.
Er talan um ein software feil, so kann eitt teldufólk royna at umvæla telduna. Software feilar eru ikki altíð partur av garantiinum.
7. HDMI til flatskerm
Tú hevur møguleika at brúka eina farteldu sum mediecenter, t.d. fyri at vísa kvf.fo, dr.dk, viaplay.dk, youtube.com, netflix.com o.s.f á einum flatskermi við einum HDMI leidningi
8. IRF
“IRF sendir elektroniska útbúnaðin til góðkend hagreiðingarvirki, sum skipa fyri, at ávísir lutir verða tiknir úr og brúktir aftur ella burturbeindir eftir serligum reglum, og at ávís metal verða endurvunnin.”
Umráðandi er tí, at hesir lutir ikki verða brendir, men sendir til endurnýtslu.
IRF.fo
9. Windows 10 Ummæli
Lydogbillede.dk
10. Backup
Føroyingar taka nógvar myndir hvørt ár. Myndir eru eitt av tí í er best at taka kopi av.
Á ein eksternan harðdisk ella geyma.


text:
16. juni verður ein brakandi góð stuðulskonsert í Løkshøll til frama fyri Ísraelstoyminum 2012.
Sangframførslur og ein áhugaverd samrøða við Lydiu Frederiksberg, sum sjálv hevur verið í toyminum.
, og skráin sær spennandi út
– Kristina Bærendsen
– ZAMAR
– Ólavur Á Váli við bólki
– Jóna Á Váli
– Annbritt B. Lamhauge
– Kirstin H. Hansen
– Kenneth og Albin
– Jan Jacobsen og Hanus Thomsen
– Jóhannus, Hans A. og Tummas Eivind
– Barbara Gaardbo.
Okkurt gott verður eisini frá Miðberg afturvið einum kaffi ella temunni.
Vertur hetta kvøldið er Hilmar Jan Hansen
Tað er ókeypis atgongd til konsertina, men høvi verður at geva eina góða gávu til Ísraelstoymið
Og síðst, men tó ikki minst, er tað ÓKEYPIS ATGONGD!


text:
Kunningardiskurin á Bindifestivalinum er í Mentanarhúsinum og letur longu upp mikudagin 18. apríl kl. 17.
Við Kunningardiskin kanst tú gjalda við gjaldskorti og kontant.
Tey, sum hava keypt armband
Nøkur hava ikki fingið atgongumerkið við postinum, men tey kunnu avheinta brævbjálvan her.
Atgongumerkið skal eisini býtast um við armband við Kunningardiskin.
Hevur tú ikki keypt armband
So leingi, sum armbond eru eftir kunnu tey keypast á heimasíðuni fram til 16. apríl og við Kunningardiskin frá 18. apríl kl. 17. Prísurin er 895kr v/frokost og 595kr u/frokost.
LIVEtónleik
So leingi, sum atgongumerki eru eftir kunnu tey keypast á heimasíðuni fram til 16. apríl og við Kunningardiskin frá 18. apríl kl. 17. Prísurin hjá teimum, sum hava keypt armband er 475kr. og tey sum ikki hava keypt armband er 675kr.
Verkstovur
Verkstovur kunnu eisini keypast, so leingi nakrar eru eftir. Prísurin fyri tey, sum hava keypt armband er 375kr. og tey sum ikki hava armband er 475kr.
Onki armband/fyrilestrar
Ynskir tú at keypa tær atgongd til bindicafé og fyrilestur, so fer at bera til at keypa sær atgongumerki til 3 tímar – frá kl. 9-12, kl.12-15, kl. 15-18 og kl. 18-21.
Hesi atgongumerki fáast til keyps við dyrnar, har einstaka tiltakið er fyri 175kr. og kunnu tí ikki bíleggjast frammanundan.
Onki armband/gongutúrar
Ynskir tú at keypa atgongd til gongutúrarnar, so fer at bera til at keypa sær atgongumerki fyri 175kr fyri hvønn einstaka túrin, við Kunningardiskin í Mentanarhúsinum.
Til ber eisini at keypa matpakka til gongutúrin til Hellurnar við føroyskum viðskera fyri 175kr. Skal bíleggjast í seinasta lagið fríggjadagin 20. apríl.
--------------------------------
Tað fer altíð at loysa seg at keypa ARMBAND fyri 895 kr. Við hesum armbandi fært tú frokost í Mentanarhúsinum í 3 dagar, umframt atgongd til binditúrar, atgongd til fyrilestrar og bindicaféð ir.


text:
Visti tú, at leivdir frá slakti dálka illa?
Verjið umhvørvið:
Latið ikki seyðaskinn til brenningar – tað dálkar.
Tømið vemburnar – fullar vembur dálka.
Latið blóð og vatn seta frá, áðrenn leivdir frá slakti verða burturbeindar
Latið innvøl og leivdir í plastposar, áðrenn tað verður latið í vanligur bingjurnar.
Visti tú, at nakað av tí sum dálkar allarmest at brenna hjá IRF eru seyðaskinn? Av hesi orsøk verður heitt á fólk um at lata seyðaskinn til endurnýtslu hjá góðkendum móttakarum.
Visti tú, at tá ein full vomb fer í ovnin hjá IRF, so viðførir hon dálking?
Visti tú eisini av, at útlátið fer upp, tá hitin í ovninum hjá IRF fer frá teim vanligu 1.000 stigunum niður á 850 stig? Hetta er ein avbjóðing, tá IRF fær vátan innvøl, seyðaskinn og fyltar vembur frá slakti av uml. 50.000 seyðum innanfyri eitt stutt tíðarskeið.
Vit hava tískil brúk fyri tínari hjálp til at verja umhvørvið.


text:
Leiga bingju
*IRF kann tilskila sær rætt til at krevja eitt depositum á 2500,-
**Flutningsgjaldið verður kravt einaferð og er íroknað fyrsta leigudagin.
Gevið gætur, at kostnaður fyri burturbeining av ruski úr leigaari bingju/last skal leggjast afturat bingjuleiguni. Prísurin er tengdur at slagnum av burturkasti og liggur millum Kr.40-864 kr/m3.
Leigarin hevur ábyrgdina av bingjuni í leigutíðarskeiðnum. Leigarin kann ábyrgdast fyri skaða ella óhapp, sum ikki stendst av vanligum sliti og elli.
Leiga sýrufastan kassa til serliga dálkandi burturkast
Nú kunnu virki og kommunur melda teg til umbýtingarætnastuna hjá IRF, har tær fáa ein sergjørdan sýrufastan kassa at goyma serliga dálkandi burturkast í. Tá kassin er fullur og virki/kommunan fær IRF at heinta hann, verður ein nýggjur kassi latin.
*Gevið gætur: Gjaldið fevnir um levering, umbýting og leigu av sýruføstum kassan/ílati í eitt ár. Gjaldi fevnir ikki um burturbeining av tí serliga dálkandi burturkasti tú letur til IRF.


text:
Svasiland
Svasiland ella Kongsveldið Svasiland er lítið land í syðra-Afrika við umleið 1,3 mió íbúgvar.
Politikkur[rætta | rætta wikitekst]
Kongurin í Svasiland hevur stórt vald: Han er ríkisovasti og velur flestu tinglimirnar. Sum dømi um, hvussu nógv vald, hann hevur, er kongsheiti hansara, Ngwenyama, sum merkir leyva.
Búskapur[rætta | rætta wikitekst]
Kongsveldið Svasiland hevur nógv samband við máttmikla grannalandið - tað fær alla orkuveiting sína úr Suðurafrika, og suðurafrikanarar eiga stóran part av ídnaðinum. Týdningarmesta útflutningsvøran er sukurrør, men landið flytur eisini út við, kol og asbest.
Sí eisini[rætta | rætta wikitekst]


text:
Gambia
Tjóðveldið Gambia (enskt Republic of the Gambia) er eitt lítið land í Vesturafrika. Eitt av teimum minstu. Banjul er høvuðsstaðurin, og størsti býurin er Serrekunda. Gambia hevur mark við bara Senegal. Málið er enskt, mandinka, wolof og fula. Landið liggur á vesturstrondini í Afrika og er (við sínum uml. 1,7 mió. íbúgvum) millum heimsins fátækastu lond. BTÚ pr. innbúgva er 290 USD, og landið hoyrir harvið til tey menningarlond, ið hava minstu menning, minstu inntøku og støðugt mattrot. Meginparturin av fólkinum er muslimar.
Innihaldsyvirlit
Búskapur[rætta | rætta wikitekst]
Landbúnaður[rætta | rætta wikitekst]
Flestu fólk liva av landbúnaði; týdningarmesta grøðin eru jarðnøtir. Konufólk hava týðandi leiklut í landbúnaðinum, tí teirra arbeiði er at dyrka rís. Men nú er nógv ríslendi tætt við strondina vorðið oyðilagt, tí at ov nógv salt er í jørðini. Nógv konufólk eru tí nú farin at dyrka grønmeti, sum tey selja á torginum í bygdini.
Ferðavinna[rætta | rætta wikitekst]
Ferðavinna er tann vinna í Gambia, sum veksur skjótast. Hóast landið er lítið dregur tað nógv ferðandi á hvørjum ári. Hetta kemst helst av, at veðurlagið í Gambia er serstakliga lokkandi, har eru strendur so langt eygað røkkur. Alt fleiri norðurevropearar fara køldu vetrarmánaðirnar suður á vøkru, lýggju strendurnar at ferðast, men mong fara eisini inn í landið at síggja t.d. krokodillur, apur og fuglameingið í Gambiaá. Flestu ferðafólkini eru úr Bretlandi, tí at Gambia er gamalt bretskt hjáland, og mangir gambiar duga enskt. Men summi kvíða fyri, at tekur ferðavinnan yvirhond, fer hon at beina fyri eyðkenda, sorgleysa lívshugburðinum hjá fólkinum í Gambia.
Landafrøði[rætta | rætta wikitekst]
Lítla strandalandið Gambia er smalur geiri ella smalur kíli langt inn í Senegal. Har landið er breiðast, er tað ikki meiri enn 80 km. norður og suður.
Mentan[rætta | rætta wikitekst]
Átrúnaður[rætta | rætta wikitekst]
Sum í Senegal búgva mong fólkasløg her, og islam er størsti átrúnaður. Tað eru umleið 9 prosent kristin í Gambia.
Sí eisini[rætta | rætta wikitekst]


text:
Ingi Samuelsen
05.10.2014 - 05:11
Brandur Sandoy hevur sent okkum hesa myndina. Hann greiðir soleiðis frá:
Hetta er Pauli Sandoy, 16 ár, av Sandi, dekkari á øðrum ári umborð á M/S Sandshavinum.
Veðrurin er tvævetur, og vigaði 95 pund.
Hetta er ikki ein "kraftfóðurveðrur". Hann hevur onki fingið síðani í mei mánaði, einans gott gras.
Hendan dagin vóru flettir 25 aðrir veðrar og heystlomb, ið allir vóru veturgamlir, og vigaðu tey millum 40 og 80 pund.
Alt í alt ein framúr dagur á Skemmugarði á Sandi.
Send Portalinum tínar fjallmyndir og/ella flettingarmyndir. Brúka tænastuna "Veitst tú eina søgu?" til vinstru fremst á Portalinum, ella send teldupost beinleiðis til redaktion@knassar.fo


text:
Fyrireiking til prógvtøku
Próvtøkufyrireiking
Mann skal altíð at lesa til próvtøku, tá mann hevur hug til okkurt heilt annað. Jólini nærkast í hvørjum ella summarið byrjar at gera seg galdandi. Tað kennist ómenniskjaligt at skula sita inni og lesa og terpa. Soleiðis skal mann faktiskt slett ikki síggja tað, tí próvtøkufyrireikingin byrjar faktiskt tann dagin, tá lesturin byrjar. Vilt tú hava eitt gott úrslit, mást tú kýta teg frá fyrsta degi. Munadyggir arbeiðs- og lesivanar, so sum aktiv luttøka í undirvísingini og viðkomandi notatir frá ymsu fakunum heilt frá byrjan, er besta próvtøkufyrireikingin. Sjálv próvtøkutíðin er tíðin, har mann fær yvirlit yvir sína vitan, fær fylt møgulig hol – fær gleðina av at hava endað eina hálvu. MEN fyri tey flestu er tað ein tíð við massivari innlæring, har mann skal ogna sær vitan, sum mann ikki náddi í lestrarhálvuni.
At duga væl at vera til próvtøku er í ávísan mun ein spurningur um venjing og teknikk. Tað minnir eitt sindur um lestraraga, men munurin er, at alt er meiri pressað orsakað av tíðarneyð og psykiskum trýsti.
Fjáltur er vanligur og hentur
Fjáltur í sambandi við próvtøku er bæði vanligur og skilligur, tá mann hugsar um álvara í støðuni. Tað er næstan óvanligt, um mann ikki hevur fjáltur. Órógv, sveittutar hendur, kitlan í búkinum – hesi eru øll tekin um, at kroppurin er tilbúgvin. Men tað má hann eisini vera, tá mann eitt avmarkað tíðarbil skal gera sítt allarbesta. Brúka fjálturin, tí hann er eyka orkutilskot.
Próvdómarin og lærarin kenna til trýstið og vita hvussu tað kennist. Teir hava sjálvir staðið í hesi støðu, tá teir vóru studentar. Próvdómarin
Um tú ikki heilt hevur tak á fjáltrinum, eru nøkur løtt ráð, ið mann kann royna:
- Anda longi og djúpt inn við opnum munni og anda spakuliga út, meðan varrarnar varisliga verða trýstar saman (so eitt ljódligt blásiljóð hoyrist).
- Slá eina regluliga takt við fingrinum á búkin, soleiðis at tú leiðir uppmerksemið frá fjáltrinum.
- Set teg í bilin, um tú hevur ein, og syng av øllum alvi. Hetta hitar eisini røddina upp.


text:
Orð og lag: Aage Samuelsen
Týtt: Hjørleif Gaard og Kajfinn Hammer
1. Í gjár, í dag, ja, alla tíð hin sami Jesus er.
Hann hjálpir tær, tá ið tú ert í neyð.
Tá syndabyrðan tyngir teg,
hann kemur tær so nær,
tí hann vil bjarga tær frá synd og deyð.
Niðurlag: Hann livir, ja, hann livir
Kann aldri doyggja meir,
og fyri tær hann biður
til Gud í Himlinum.
Ein náðikelda rein og klár
hans krossi rennur frá,
so tann, sum trýr,
skal lív frá honum fá.
2. Hin niðurboygda reisir hann,
hin veiki finnur kraft !
Hin vónleysi kann syngja sigurssong.
Tey blindu síggja,deyvu hoyra,
hin halti ganga kann,
tey prísa vilja Jesus fram um alt.
3. Gud býtir sínar gávur út
til tey, sum hava trúgv,
so Jesu navnið dýrd og heiður fær.
Tá fær hin jarðarbundna trúgvin
lív í yvirflóð,
tí Jesus er í orðinum tær nær.


text:
03.02.2018 - Av: fp
LykkeLiga á veg til Føroya
Í samband við stóru steypafinaludagarnar í hondbólti í høllini á Hálsi, leygardagin 17. februar og sunnudagin 18. februar kemur fyrrverandi danski hándbóltslandsliðsleikarin Rikke Nielsen til Føroya at hava tveir fyrilestrar um "LykkeLiga". Sjálv er hon eldsálin aftanfyri konseptið, ið eftir stutta tíð hevur breitt seg um alt Danmark. Í LykkeLiga-hándbólti snýr tað seg ikki bert um dystir, stig og úrslit. LykkeLiga snýr seg líka nógv um ein jaligan felagsskap, har børn/ung, ið bera brek, eru í miðdeplinum. Spælararnir eru í aldrinum 5-16 ár, og familjan eigur ein stóran leiklut í LykkeLiga konseptinum.
Fyrri fyrilesturin verður í ÍSF-húsinum fríggjakvøldið 16. februar klokkan 19. Hesin fyrilesturin er ætlaður foreldrum og avvarandi at menningartarnaðum børnum og ungum, sum høvdu havt gleði og gagn av, at ein "Eydnudeild" var sett á stovn í Føroyum.
Seinni fyrilesturin verður í ÍSF-húsinum, leygardagin 17. februar klokkan 11. Tann fyrilesturin er ætlaður almenninginum.
Tað er Morten Hust Petersen, sum saman við øðrum hevur tikið stig til at fáa Rikke Nielsen hendanvegin. Hoyr hann greiðir frá um "Lykkeliga" niðanfyri - eitt átak fyri at geva menningartarnaðum børnum/ungum møguleika at spæla hondbólt, har tey eisini kunnu mennast sum menniskju, og hava tað jaligt og stuttligt. Niðanfyri er eisini ein leinkja til eina reportagu, ið TV2nord hevur gjørt um LykkeLiga.
- Samrøða við Morten Hust Petersen á In.fo
- Reportaga frá TV2nord um LykkeLiga


text:
Laborantar til Patologisku Kanningarstovuna
Eru tit laborantarnir vit leita eftir?
Vit søkja eftir tveimum laborantum til spennandi og avbjóðandi starv á Patologisku kanningarstovuni.
Okkara uppgávur fevna m.a. um:
- at ávísa smittu/sjúku í fiski og djórum
- reinføriskanningar fyri sjúkuelvandi bakteriu
- at kanna mótstøðuføri hjá seyði móti ridluskriða
- innkoyring og góðskutrygging av nýggjum kanningum
- viðlíkahald og menning av okkara góðskuskipan.
Vit nýta framkomnar kanningar, so sum PCR, real-time PCR, sekventering, NGS, bioinformatik, ELISA, IFAT og dyrking av virus á kyknum.
Tú skalt:
- hava lokið prógv sum laborantur ella aðra tilsvarandi útbúgving
- duga føroyskt og/ella norðurlendskt í skrift og talu.
Tað er ein fyrimunur, um tú hevur royndir við:
- omanfyrinevndu kanningum
- góðskustýring eftir DS/EN ISO/IEC 17025
- vanligum telduskipanum, LIMS og journalskipanini 360.


text:
Fyri einum ári síðani bleiv eg uppringdur av blóðbankanum á Kl. Sjúkrahúsið. Tey boðaðu mær frá at mítt blóðprocent var ov lágt, og hildu tey at best var um eg ikki lat blóð í eina tíð. Júst um hetta mundi føli eg meg ikki so væl fyri, og kanska sum ein avleiðing av uppringingini frá blóðbankanum fór eg at lata meg kannað meira gjølla. Hetta er eisini um sama mundi eg fyri fyrstu fer í mínari tíð sum rennari noyðist at gevast til eina kapping. Tað var til Tórshavn Marathon 6. sept. í fjør.
Eg fór til læknan og bað um at fáa eina kanning frá høvur til tá. Eftir drúgvar kanningar skuldi tað vísa seg at mítt stoffskifti var alt alt for høgt. Eg bleiv settur í medicinska viðgerð beinanvegin. Eg byrjaði við at taka 4 tablettir um dagin av Thycopsol, fyri at fáa stoffskifti niður. Í dag er hendan dosis so komin niður á eina ½ tablet 5 ferð um vikuna. So ein kann siga at eg næstan eri sloppin av við medicini. Eg havi javnan seinasta ári tikið blóðroyndir fyri at síggja gongdina á stoffskiftinum.
Í dag var eg so aftur uppringdur av blóðbankanum á Kl. Sjúkrahúsið. Eftir sum eg enn havi ov lágt blóðprocent, og eg enn takið heilivág, metti tey tað vera best at eg verið frítikin fyri mína tænastu sum blóðgevið.
At verða vrakaður er sjálvandi altíð sera keðiligt, men í hesum føri skilji eg gott teirra støðu. Einki enn tað besta er gott nokk tá ið um blóð ræður. Tað harmar meg sjálvandi ikki longur at kunna verða partur av bloðdonorliðnum. Eg vil nýta høvi at takka tykkum í blóðbankanum á Kl. Sjúkrahúsið fyri at tað super arbeiði tit gera, sum dagliga er við til at bjarga mannalívum.


text:
Oda Strøm
10.02.2018 - 16:07
Soleiðis atkvøðir tú við sms
Fyri at atkvøða til Melodi Grand Prix í kvøld skalt tú senda sms til 1212. Tað kostar 1 kr pluss sms-takst. Her kanst tú atkvøða eina ferð uppá hvønn luttakara.
Sms-koturnar eru ávikavist: Sang 1, sang 2, sang 3, sang 4, sang 5, sang 6, sang 7, sang 8, sang 9 og sang 10. Carlsen systrarnar hava sang 7.
Legg til merkis, at hevur tú Ver, skalt tú hava pening á tínari Ver-konto.Tú setur pening á ver-kontuna annaðhvørt við at rita inn á Mítt ver ella við at senda sms 100kr til 1990.
Staddur í Danmark? Atkvøð við appini
- Tak niður appina DR Grand Prix frá App Store ella Google Play
- Opna appina og far inná punktið ”Stem”Áðrenn tú ert klár/ur til at atkvøða, skalt tú gera soleiðis:
- Trýst títt telefonnummar í appina - so fært tú eina kotu umvegis sms
- Trýst so kotuna í appina - so kanst tú byrja at atkvøða.Atkvøðugreiðslan byrjar og endar, tá ið tey siga - tað í sjónvarpinum.
Mann kann atkvøða eina ferð uppá hvønn luttakara í hvørjari atkvøðurundu. Fyrst eina ferð millum teir 10 luttakararnar. Síðan millum teir tríggjar, sum fara víðari til finalurunduna.


text:
Vestara bryggja og vinnuliga virksemið
Hesa býráðssetuna kom Vestara bryggja av álvara í skotmálan, tá partar av býráðnum ætlaðu at gera baðiland, rusjibanar og vælverustovur á gamla Bacalao.
Ikki minni var gleimurin, tá summi eisini ætlaðu at gera býráðssal uppi í sjálvari saltsiloini. Tú kendi teg næstan vera lendan í sjálvum Bábylon eina løtu.
Ætlanirnar bóru brá av at vera lítið umhugsað upplop, og tær duttu eisini niðurfyri. Tíbetur, halda mong havnarfólk, tí vinnuliga virksemið á Vestaru bryggju er umfatandi.
Eitt nú arbeiðir fitt av fólki á Landingarmiðstøðini. Gleðiligt er at síggja, at gongd aftur er í fiskaarbeiðinum, at virksemi er javnt og samt á skipasmiðjuni MEST, og at gongd allatíðina er í trolframleiðsluni hjá Vónini. Oljufeløgini ríka eisini um virksemið.
Tilsamans er talan um eini 300 starvsfólk á Vestaru bryggju.
Føroya høvuðstaður eigur at hava eitt virkið vinnulív, sum eisini fevnir um okkara høvuðsvinnu. Havt eigur at verða í huga, at ein fiskivinnunýskipan stendur fyri framman. Ein av málsetningum, sum arbeitt verður við, er, at sum mest av virðisøkingini kemur til góðar á landi.
Veit, at fleiri arbeiðarafeløg hava tað sjónarmið, at so nógvur fiskur sum gjørligt skal upp á land í Føroyum. Verða tílíkar ásetingar í nýggja fiskivinnupolitikkinum, er neyðugt at hava eitt væl skipað havnarlag sum havnarlagið á Vestaru bryggju tøkt til økt virksemi.
Tí var gott, at økið ikki varð tikið til baðiland og hitapottar herfyri. Betri og rìkari er, hóast alt, at síggja stór sum smá skip arbeiða við bryggjurnar og áhaldandi sigla inn í og út úr havnini. Tað eru hugalig tekin um lív og fyritakssemi, sum eru so neyðug fyri góðan trivnað.
X við E
Jógvan Arge, varaborgarstjóri úr Tjóðveldi


text:
Kiran Jóanesarson
10.05.2018 - 15:58
Fiskur > Tíðindi > Føroyar
Uppsjóvarskipið Norðingur hevði júst sett kós móti landi tá ið teir fingu trupulleikar við motorinum.
Boð vórðu send eftir vaktar og bjargingarskipinum Brimli, sum kom Norðingi til hjálpar, og sleipaði teir á Kollafjørð.
Í Kollafirði varð veiðan - umleið 1000 tons av svartkjafti, landað til Faroe Pelagic, har svartkjafturin verður heilfrystur.
Tá ið Norðingur hevði landað, sleipaði Brimil Norðing á Havnina, har trupulleikin við motorinum skuldi loysast.
Talan er um turbinuna, sum var orsøkin til at Norðingur ikki megnaði at sigla til lands, og upplýst verður, at trupulleikin helst verður loystur leygardagin.
Norðingur fer aftur á svartkjaftaveiðu sunnanfyri Føroyar.


text:
Frįfaringarmóttųka 23. juni 2017
Góšan dag ųll somul. Eg eri fegin um, at tit eru mųtt so mannsterk upp til hesa frįfaringarmóttųku ķ dag. Samstundis takki eg kringvarpinum fyri, at taš ger so nógv burturśr, nś mķtt skeiš sum starvsfólk her er at enda komiš.
Lķviš ķ śtvarpinum hevur veriš nęstan lķka umleypandi sum vešurtķšindini hava veriš hesi slųku 48 įrini ķ fųstum starvi. Stundum hevur veriš liggjandi góšvešur. Ašrar lųtur hava aldurnar gingiš hųgar og višhvųrt hevur stašiš um hśsbrot ķ fluttari merking.
Men altķš hevur onkursvegna eydnast at finna inn aftur į slęttan sjógv, og samanumtikiš hava įrini ķ śtvarpinum og kringvarpinum sķšani 1. januar 1970 veriš įhugaverd og spennandi.
Tś skuldi sum śtvarpsfólk hava tunguna mitt ķ munninum, og hóast tś vart kritiskur og bręneggjašur, skuldi tś ikki órętta nakran. Taš ringasta var at falla fyri freistingini at hongja fólk śt uttan haldgóšar grundir.
Fyrstu tķšina sum tķšindamašur var eg ķ mongum vasa. Longu fyrsta dagin fekk eg ein lųgmann upp į nakkan, tķ eg so trįliga spurdi eftir įvķsum tķšindum, sum hann įtti at vita. Nakaš seinni fekk eg vitjan av ikki minni enn tveimum landsstżrismonnum, sum bóru męr bošini, at eg var starvsettur hjį landinum, og sum slķkur kundi eg ikki gera hvat sum helst.
Orsųkin var ein frįsųgn, eg hevši ķ danska śtvarpinum frį eggjakrķgnum hjį garnamonnum. Fleiri lųgtingsmenn vóru sperdir eins og fśtin, sum legši persónliga uppķ. Įtalan, sum eg fekk, mundi standast av, at tķšindini um hesa haršligu gongdina ķ havnargųtum fręttust heilt til Slotshólmin ķ Keypmannahavn.
Į Karlamagnusarborgini ķ Bruxelles
Taš var stręviš at byrja sum tķšindamašur ķ Fųroyum. Eg var vanur viš feršina, sum var ķ Danmark. Ķ Fųroyum var lķtil ferš afturķmóti. Hugburšurin tóktist vera: Veršur taš ikki ķ dag, so veršur taš ķ morgin. Tķ var taš tógviš at fįa tķšindir frį hondini.
Men tó so - millum politikarar og onnur viš įbyrgd, vóru eisini tey, sum skiltu, at tķšindaflutningur hevši tżdning. Tķ bóru tey seg ikki undan. Taš gav at bķta, tį eg ķ mars 1971 - sum nakaš heilt óhugsandi tį į dųgum - fleyg nišur til Bruxelles at siga frį fyrsta fundinum, har nżggi lųgmašurin greiddi frį Fųroya stųšu ķ ministararįšnum.
Atli Dam visti ikki av, at eg var har, fyrrenn hann eftir fundin sį meg ķ trappunum į ovastu rók į Karlamagnusarborgini. Hvat gert tś her?, segši hann. Eg eri komin aftanį tęr, svaraši eg.
Eg baš hann um eina samrųšu. Jś, taš var gamanķ. Men sendinevndin hevši feršasešil til eitt flogfar śr Amsterdam til Keypmannahavnar um eina lųtu, og hinir gingu į lųgmannin at fįa hann at skunda sęr.
Je, mį tosa viš śtvarpiš fyrst. Eg komi, tį eg eri lišugur!, svaraši hann.
Hitti Jens Otto Krag
Leikurin um EEC-mįliš var tį av įlvara farin at orna, og oršaskiftiš var hvast millum partarnar. Vit skuldu sjįlvsagt lżsa gongdina, men ikki ganga nųkrum parti til handa.
Eitt sindur meiri trżst skuldi til at fįa forsętisrįšharran Jens Otto Krag at tosa, tį vit vóru aftur ķ Bruxelles seinni. Ķ fyrsta umfari fekk eg nei. Tį svaraši eg stutt og greitt: Jeg insisterer på et interview med statsministeren!
Tį kom pressutalsmašurin aftur og segši, at gųtan var greiš til Jens Otto Krag. Har fekk eg stųšuna ķ EEC-mįlinum lżsta śr sjónarhorninum hjį sjįlvum danska forsętisrįšharranum. Hann helt, at taš fór at bera til, at Danmark fór uppķ og Fųroyar vóru uttanfyri. Fjśrtandi vildi ķ eini višmerking vera viš, at Krag hoppaši sum ein krįka uttan um spurningin.
Hetta heilaga evangeliiš
Eg havi hesi įrini havt hųvi at luttaka ķ ųllum tįttum ķ śtvarpsarbeiši. Tį eg byrjaši, vóru vit ikki so nógvir į Bryggjubakka, so tś kundi koma śt fyri at gera sumt, sum tś aldrin hevši droymt um.
Ein illvešursdag lį Axel Tórgarš innikavašur ķ Kvķvķk. Hann hevši ikki fingiš Hetta heilaga evangeliiš til leygarkvųldiš frį hondini, įšrenn vegirnir vóršu stongdir, so hann ringdi tekstin sušur til Havnar.
Nś var spurningurin, hvųr iš lesa skuldi. Śtvarpsstjórin kom til mķn og spurdi, um eg ikki kundi lesa evangeliiš. Taš gjųrdi eg. Men eg eri ongantķš bišin aftur.
Hinvegin eri eg bišin aftur til so mangt annaš. Taš vita tey flestu um, so taš nżtist męr ikki at reksa upp her į mķnum sķšsta degi ķ fųstum starvi. Men eg havi trivist ķ ųllum leiklutunum og havi havt viš nógv fólk at gera bęši inni ķ hśsinum og uttanfyri.
Taš hevur veriš hugaligt at feršast um landiš ķ śtvarpsųrindum. Móttųkurnar hava altķš veriš góšar og blķšskapurin stórur. Hendingaferš kundi tś fįa eitt skerpitjógv frį Bolla Sirdal ella nakrar ręstar greipur frį Christian Frķšriki į Noršoyastevnu.
Spennandi uttanlandsferšir
Taš hevur eisini veriš hugaligt at feršast śti ķ heimi serliga tey įrini, landslišiš ķ fótbólti fór upp ķ HM og EM-kappingar. Hetta var um sama mundiš, sum Berlin-mśrurin og Jarntjaldiš rapašu millum eystur og vestur.
Taš gav okkum hųvi at uppliva eystanlondini og gera feskar sendingar um višurskiftini ķ hesum fįtęku gomlu kommunistisku londunum.
Ein sera spennandi avstingari varš gjųrdur til grannarnar ķ Noršurķrlandi, har vit fingu hųvi at seta okkum inn ķ tey flųktu višurskiftini og lżsa tey dag um dag śr Belfast; eitt nś hitti Magni sjįlva Bernadette Devlin ķ einum skżmaskoti. At vit so fingu javnleik aftrat, gjųrdi ikki feršina verri.
Avbjóšandi tķš
Eg havi altķš veriš įhugašur ķ frįsagnum frį farnum tķšum. Mundi vera ein av trśgvastu lurtarunum hjį pįpa mķnum ķ so mįta. Men eg aftraši meg leingi at taka tįttin upp, tķ eg helt meg vera ov ungan at leggja meg į handan bógvin.
Sķšani eg slapp śr 30 įra leiklutinum sum deildarleišari į tķšindum og sķšani programmum, havi eg lagt meg eftir samrųšum viš fólk um teirra lķv og upplivingar. Hesar sendingar havi eg gjųrt, tķ eg haldi, at hetta er ein tįttur, sum ikki eigur at hvųrva śr śtvarpinum.
Hesi įrini hava eisini veriš avbjóšandi. Eg hitti ofta lurtarar, sum taka til, hvussu vęl fólk duga at siga frį. Eg eri pśra samdur. Onnur hava hug at siga, at ongi frįsųgufólk eru eftir. Taš passar ikki. Taš er bara ein spurningur um at leita tey upp. Sama er at siga um originalarnar. Teir eru framvegis har śti - sum tey siga į nśtķšarmįli.
Sķšsta juni veršur mķn sķšsti arbeišsdagur ķ fųstum starvi. Eg nżti tķ hųviš til at takka fyri tķšina, mųguleikarnar og samarbeišiš.
Fyri ein ordans skyld skal eg nevna, at eg fari ikki longur, enn at eg til heystar framvegis fari at hava sendingar ķ śtvarpinum. Hetta er ein avtala, sum eg og stovnurin hava gjųrt.
So kanst tś spyrja hvķ? Eg kann fyri mķtt viškomandi svara, at taš partvķs er tķ, at eg eri ikki heilt vķsur ķ, um eg klįri eina ov krappa yvirgongd til lķviš sum pensjónistur.
Takk fyri at tit komu og lżddu į!
---


text:
Lýsing
Dámar tær at arbeiða við fjølbroyttum arbeiðsuppgávum?
Trívist tú við at arbeiða í einum toymi?
Fellir tað tær natúrligt at greina og arbeiða við lyklatølum?
Um tú svaraði ja, so ert tú kanska okkara nýggi innkeypari.
Sum innkeypari verður tú partur av einum eldhugaðum og nýhugsandi, lítlum toymi, sum vísir til innkeypsleiðaran. Saman við deildini hevur tú ábyrgdina av at tryggja góðar avtalur og rættstundisligar veitingar frá veitarum okkara úr øllum heiminum.
Uppgávur í innkeypsdeildini
- Ordraviðgerð
- Samskifta og tryggja gott samstarv við veitarar bæði innan- og uttanlands
- Tryggja, at vit hava røttu vøru á goymslu til røttu tíð
- Goymsluoptimering
- Dagføring av sortimentstýring og dátustovnum
- Aðrar vørustreyms-, góðsku- og innkeypsuppgávur og verkætlanir
Førleikakrøv
Umráðandi er, at tú:
- Hevur eitt vælskipað arbeiðslag og megnar at fylgja eini uppgávu frá byrjan og á mál
- Hevur góð góð evni at samskifta, bæði í skrift og talu
- Raðfestir góða kundatænastu
- Hevur góðar telduførleikar og hevur áræði at seta teg inn í nýggjar, tekniskar skipanir
- Megnar til tíðir at arbeiða undir stórum trýsti
Fyrimunir eru um tú:
- Hevur útbúgving innan innkeypsøkið ella logistik
- Hevur starvsroyndir sum innkeypari, og helst royndir frá matvøruyrkinum
- Hevur lætt við at orða teg munnliga og skrivliga á enskum
Løn og setanartreytir
Talan er fulltíðarstarv. Setanarstaðið er á høvuðsskrivstovuni hjá P/f Poul Hansen á Heykavegi 8 á Hálsi. Lønar- og setanarviðurskiftini eru sambært avtalu.
Skrivlig umsókn við avritum av prógvum, CV, viðmælum o.ø. skal sendast til hr@ph.fo ella til PH samtakið, postboks 3016, Heykavegur 8, 110 Tórshavn. Viðmerkjast skal “innkeypari”.
Umsóknir skulu vera okkum í hendi í seinasta lagi sunnudagin 25. mars 2018.
Neyvari upplýsingar um starvið kunnu fáast við at venda sær til Róa Ørvarodd, leiðara á sølu- og innkeypsdeildini, á tlf. 360 103 ella rorvarodd@ph.fo.
Stutt um P/F Poul Hansen
Poul Hansen samtakið er eitt handilsvirki í stórari menning, sum í dag umfatar bæði heilsølu, slaktarí, vistveitingardeild og saman við øðrum eigarum umsitir matvøruhandlar. Umleið 200 fólk starvast í samtakinum, sum varð stovnað í 1927. Samtakið fevnir tí sera breitt, og hevur nógvar spennandi avbjóðingar innan fleiri ymisk starvsøki.
Víst verður eisini til heimasíðuna hjá samtakinum : www.ph.fo


text:
Lutfalsliga nýggja appin "Jodel" hevur sín uppruna í Týsklandi og varð gjørd við tí endamáli at vera ein pallur fyri lesandi á skúlaøkjum til dulnevnt at deila skemt, søgur og slatur uttan at skula leggja navn til. Í Danmark og øðrum londum við hevur Jodel av álvara sligið seg fast sum ein app, tú bara mást hava.
Í Føroyum er støðan ikki heilt tann sama. Jodel er enn ikki nakað, vit í Føroyum hava tikið til okkum í eins stóran mun sum eitt nú ask.fm. Tó er lív av álvara komið í appina í seinastuni, helst tí at útisetarnir eru komnir heim til jóla.
Tað eru óivað nógv í Føroyum, ið enn ikki vita um appina. Hon er einføld, og tú skalt ikki upprætta tær ein brúkara. Tú tekur bara appina niður, og so ert tú í gongd. Hugsanin aftan fyri Jodel er tann, at títt "feed" av uppsløgum er heintað frá persónum í umráðnum tætt við teg. Tí skal Jodel kenna tína plasering, áðrenn tú kanst byrja.
Tá tú deilir eitt uppslag, eru tað tí bara persónar við appini í umráðnum nærindis teg, sum síggja tað. Tað verður víst við tekstinum "tæt på" ella "meget tæt på", og meira fært tú ikki at vita um avsendaran. Umframt at viðmerkja uppsløgini, ber til at stemma upp og niður við sokallaðum karma-points. Tú byrjar við 100 karma-points, og hvørjaferð títt uppslag fær eina positiva stemmu, fært tú 1 karma-point.
Her er eitt dømi um, hvussu Jodel virkar. Tølini á høgru síðu vísa, hvussu nógvar stemmur upplsagið hevur fingið. Uppsløgini á myndini omanfyri eru undir "Højeste", altso eru hetta tey uppsløgini í givna umráðnum, sum hava fingið flest stemmur.
Áðrenn útisetarnir komu heim aftur, var Jodel rættiliga deytt. Tað gingu ofta dagar, ja enntá vikur millum uppsløgini, og nógv av uppsløgunum snúðu seg ofta um, hvussu vánaligt Jodel er í Føroyum.
Væntast kann, at Jodel fer at hertaka Føroyar í næstum. Bara í dag kunnu teljast sjey uppsløg, sum er nógv í mun til, hvat tað plagdi at vera í Tórshavn.


text:
Orð og lag: Ókendur
Týtt: Hákun Djurhuus
Upprunaheiti: Jesus har alt længe søgt dig
1. Jesus mangan hevur kallað, sál, vend um til hann,
hugsar tú ei nakrantíð um synd og dóm og bann,
hevur ongantíð tú kent til hjartans stóru neyð?
Uttan hann er lív títt spilt og enda vil í deyð.
2. Ei hitt burturvilsta lambið sjálvt til heimið vann.
Hirðin kærleiksfullur søkti, inntil hann tað fann.
Gleið tað enn í brøttum líðum, og var stórt tess fall,
Hirðin trúgvur kom til hjálpar, hoyrdi lambsins kall.
3. Kom til heimsins Frelsara, ver skjótur, drála ei,
trúgv á hann, sum hjartað kennir, veit um tína leið,
barn tú verður, barn Guds Faðirs, og hann er tær nær;
tá ið Jesus leiðir teg, tú alt í honum fær.
4. Leið til Jesus onnur, meðan dagur líður her,
enn er náðihurðin opin, men mót nátt tað ber;
sigra skalt tú heilt við honum, lít hans lyfti á.
Hann, ið hjálpir og teg varðar, vera skal tær hjá.


text:
Er persónurin frádømdur koyrirættin treytaleyst, kann viðkomandi tá ið frádømingartíðin er umliðin, fáa rættindini aftur, um viðkomandi stendur eina eftiransandi koyriroynd. Viðkomandi skal upp bæði til eina ástøðis og verkliga roynd. Ein kann fara upp til ástøðisroynd 3 mánaðir áðrenn og til verkliga roynd 1 mánað áðrenn frádømingartíðin er úti.
Eru 3 ár ella meira liðin síðan koyrirætturin varð frádømdur, skal umsøkjarin koma við einari læknaváttan, sum ikki er eldri enn 3 mánaðir.
Hevði umsøkjarin koyrkort til fleiri koyrikortsbólkar, og 3 ár ella meira eru liðin síðan koyrirætturin varð frádømdur, skal hann til koyriroynd (ástøðis og verkliga roynd) í øllum bólkum, um endurtøka ynskist í øllum bólkum
Umsøkjarin skal lata fylgjandi skjøl inn til Akstovuna:
Hevur koyrirætturin verið frádømdur treytaleyst vegna rúsdrekkakoyring, skal viðkomandi, áðrenn endurtøka kann fara fram, hava fingð RF - skeið (rúsdrekka- og ferðsluskeið). R/F-skeiðið hevur 4 undirvísingareindir á 2 1/2 tíma spjatt yvir í minsta lagi 4 vikur. Møtiskylda er til allar undirvísingareindirnar. Eftiransandi koyriroyndin skal verða staðin í seinasta lagi eitt ár eftir lokið RF - skeið.


text:
60-ára konta
Eftirlønarlógin, sum kom í gildi í 2014, ber við sær, at tað ikki ber til at seta pening inn á 60-ára kontu longur. Í staðin skal gjaldast inn á eftirlønarkontu.
Útgjald
Pensjónin á gomlu 60-ára kontuni verður útgoldin í einum og kann útgjaldast, tá tú ert vorðin 60 ár. Peningur, sum er inngoldin á 60-ára kontu áðrenn 1. januar 2012 verður skattaður við 35% við útgjald. Peningur, sum er inngoldin frá 1. januar 2012, er skattaður við 40% við inngjald. Tekur tú peningin út í úrtíð, rindar tú 55% í skatti.
Íløgur í virðisbrøv
Tú hevur møguleika at gera íløgur í virðisbrøv við samansparda peninginum á gomlu 60-ára kontuni. Vit veita holla heildarráðgeving, tá ið íløgan skal gerast.


text:
Túrurin byrjar við einum sokallaðum “andaligum retreat” í Migdal. Migdal er ein lítil og hugnalig bygd við Genesaretvatnið. Haðani gera vit styttri túrar til Deyðahavið, Massada, Genesaretvatnið, Jerúsalem og aðrastaðni. Og fyri tey, ið dáma væl at ganga, fara vit at skipa fyri styttri gongutúrum í vøkru náttúruni kring Migdal.
TÆNASTA HJÁ SAMKOMU Í ISIFYA
Í tvær vikur tænir toymið við ymiskum praktiskum uppgávum. Nógv børn eru dagliga knýtt til samkomuna og verða nøkur frá toyminum við í barnaansingini. Onnur fara at mála, rudda, vaska og gera ymiskt havaarbeiði.
TEENSTREET Í OFFENBURG
Aftaná smáar tríggjar vikur í Ísrael, verður flogið beinleiðis til Týsklands. Har verða vit partur av altjóða TeenStreet tænastutoyminum. Uppgávurnar eru nógvar og ymiskar, so har verða vit ikki arbeiðsleys.
Farið verður eftir ætlan úr Føroyum 6. juli og komið verður heimaftur 2. august.
PRAKTISKIR UPPLÝSINGAR
Aldursmark: 18 ár
Kostnaður: 17.500,- Sigast skal, at vit fara at hava ymisk innsavningartiltøk. Hini árini hevur kostnaðurin verið umleið 8.000,- í part, aftaná innsavningarnar
Kunningarkvøld: Kunningarkvøld við ymiskari luttøku verður 23. november kl 19.30 í Glyvra missiónshúsi
Tilmeldingarfreist: 20. desember 2016.
Ferðin, retreatið og tænastan í Ísrael verður gjørt í tøttum samstarvi við Ísraelsmissiónina. TeenStreet verður gjørt í samstarv við OM Føroyar
KONTAKIR:
Anton Højgaard, antonhojgaard77@gmail.com, 739313
Kartin Høgnesen, kartinhognesen@gmail.com, 743122


text:
Brøðrasamkoman
Brøðrasamkoman er vanligt heiti á kristnari leikmanna vekingarrørslu í Føroyum. Brøðrasamkoman er í dag tann størsta kristna samkoman uttanfyri fólkakirkjuna við samkomuhúsum í flestu størru bygdum, td. Ebenezer í Havn, Betesda í Klaksvík, Berøa í Saltangará, Hebron á Argjum og Bethel í Vági. Íalt hevur samkoman eini 30 samkomuhús í størri og smærri bygdum um alt landið, tey flestu við bíbilskum navni, umframt at onkur samkoma heldur til í leigaðum hølum, td. samkoman Lívdin í Hoyvík. Brøðrasamkoman hevur ongan skrásettan limaskap, men fevnir helst um eini 12% av fólkatalinum í Føroyum, í støðum upp til 40%. Hvør bygdasamkoma er sjálvstøðug, og rørslan er ikki skipað í landsnevnd ella líknandi. Ongin er formliga settur í starv í samkomuni. Rørslan hevur ongan prest at leiða samkomufundirnar ella at prædika.
Læra[rætta | rætta wikitekst]
Brøðrasamkoman hevur ikki nakra trúarjáttan, men læran er í samsvari við apostólsku trúarjáttanina. Brøðrasamkoman uppfatar menniskjað sum syndugt, og tí má tann einstaki “venda um” og “verða frelstur”. Dópurin er fyrst og fremst ein játtan og ein vitnisburður eftir at ein er frelstur. Í mun til aðrar vekingarrørslur leggur brøðrasamkoman dent á, at frelsan er “ævig”, tað vil siga, at hon kann ikki missast aftur. Rørslan leggur dent á ikki at taka sær onnur heiti enn tey, sum verða nýtt í Nýggja Testamenti um tey kristnu, og haðani kemur heitið brøður ella brøðrasamkoman. Tey, ið hoyra til rørsluna verða á manna munni ofta eisini nevnd baptistar, og sipar hetta til dópsfatanina, at rørslan bert doypir fólk, sum sjálvi kunnu játta sína trúgv og svara fyri sín dóp. Dópur fer tí vanliga fram frá uml. 10 - 12 ára aldri og uppeftir. Dópur í brøðrasamkomuni fer altíð fram við, at tann doypti verður koyrdur heilt undir í vatni; brøðrasamkoman viðurkennir ikki pinkubarnadóp.
Søga[rætta | rætta wikitekst]
Brøðrasamkoman er ein grein av eini rørslu, sum byrjaði í Dublin í Írlandi umleið 1825. Fyrsta stóra samkoman var tó í Plymouth í suður Onglandi, og haðani hevur rørslan fingið heitið Plymouth Brethren. Rørslan fór tíðliga í tveir høvuðspartar, kallaðir opnir brøður (open brethren), og lokaðir brøður (eksclusive brethren). Samkoman breiddi seg um miðja 19. øld um Bretland, og í 1865 bar skotski trúboðarin William Gibson Sloan (f. 1838) opnu greinina av rørsluni úr Hetlandi til Føroya. Í 1879 búsettist William Sloan í Havn – Sloans hús við Tinghúsvegin ber navn eftir hann – og í 1879 var fyrsta samkomuhúsið hjá Brøðrasamkomuni bygt við Tinghúsvegin í Havn, á leið har Havnar Bio er nú. Árið eftir vóru tey fyrstu doypt. Fyrst í 1890-unum var eisini ein lítil samkoma í Miðvági. Síðani kom stígur í, men eftir aldamótið vendi gongdin. Umleið 1906 byrjaðu samkomur á Viðareiði, í Skálavík og í Hvalba, og árini eftir byrjaðu samkomur í fleiri bygdum, td. Porkeri, Vági, Tvøroyri, Sørvági, Gásadali og í Hesti. Tað er hesi árini, at brøðrasamkoman festir seg í Føroyum. Næsta stigið í gongdini er í tveimum: 2 ungir trúboðarar byrja fulltíðar trúboðaratænastu í Føroyum umleið 1915 - 1917: Victor Danielsen úr Søldarfirði og Andrew Sloan úr Havn, sonur William Sloan. Teir ferðast dúgliga bygd úr bygd og halda møti, og hetta gjørdist teirra lívsstarv. Hin tátturin er, at menn fara at halda møti um borð á sluppunum – ofta saman við monnum frá Heimamissiónini. Hesa tíðina upp til seinna kríggið byrja samkomur í fleiri bygdum, td. Klaksvík, Leirvík, Fuglafirði, Toftum, Eiði og Søldarfirði. Frá umleið 1950 tykist stóri vøksturin hjá rørsluni at minka nakað. Rørslan fylgir tó við broyttum bústaðarmynstri, og í 1960-unum byrjaði samkoman í Berøa í Saltangará, og umleið ár 2000 byrjaði samkoman Lívdin uppi í Hoyvík. Í 1973 byrjaði samkoman Kristnastova millum føroyingar í Keypmannahavn, og nøkur ár seinni byrjaði samkoman Malta í Hirtshals, fyrst serliga sum ein sjómansmissión. Í 1967 bygdi Brøðrasamkoman leguhúsið Zarepta í Vatnsoyrum. Har eru legur fyri ymsar aldursbólkar og áhugabólkar alt summarhálvárið umframt styttri legur flestu vikuskiftini á vetri eisini. Brøðrasamkoman hevur gingið á odda í at nýta føroyskt mál í samkomuhøpi. Serliga Victor Danielsen var undangongumaður og umsetti Bíbliuna til føroyskt, umframt at hann yrkti og umsetti einar 900 sálmar og 20 bøkur til føroyskt. Brøðrasamkoman er virkin í trúboðan. Einir 50 føroyingar eru um allan heim sum trúboðarar frá brøðrasamkomuni. Brøðrasamkoman hevur serliga seinnu árini eisini verið virkin í sosialum arbeiði, eitt nú við at savna inn klæði og annað at senda til Eysturevropa – tey seinastu árini serliga til Rumenia.
Samkomur[rætta | rætta wikitekst]
- Betesta, í Klaksvík[1]
- Ebenezer, í Tórshavn[2]
- Lívdin, í Hoyvík[3]
- Siloa, Fuglafjørður[4]
- Hebron, á Argjum[5]
- Hebron, í Leirvík[6]
- Filadelfia, í Gøtu[7]
- Nazaret, í Kaldbak[8]
- Kedron, í Sørvági
- Gideon, í Vestmanna
- Zion, á Sandi
- Vitnið, í Hvalba
- Salem, á Tvøroyri
- Betania, í Porkeri
- Bethel, í Vági
- Betania, í Sumba
- Salurin, á Kirkju
- Smyrna, í Svínoy
- Saron, á Viðareiði
- Hermon, í Norðdepli
- Salurin, í Kunoy
- Malta, í Mikladali
- Mizpa, á Eiði
- Bet-Kar, við Ljósá
- Elim, í Søldarfirði
- Berøa, í Runavík
- Nebo, á Toftum
- Nerija, á Skála
- Zion, í Kollafirði
- Samkoman í Marknagil, Tórshavn
Tilfar[rætta | rætta wikitekst]
- Lívdin, Hoyvík
- Ebenezer, Tórshavn
- Berghamar, Sigurð: - men Gud gav vøkst. Forlagið Afturljóð, Tórshavn 1992.
- Fossing, Henrik: Færøernes Kirkehistorie fra ca 1900 – 1946, Ritgerð við Århus Universitet 1975.
- Hansen, Gerhard: Eindarmentan føringa og vekingarrørslurnar, Emil Thomsen, Tórshavn 1987 (s. 171 – 202)
- Wolles, Óli: Brødremenigheden på Færøerne 1865 – 1930, Serritgerð við Århus Universitet 1993.
Keldur[rætta | rætta wikitekst]
Slóðir[rætta | rætta wikitekst]
- Yvirlit yvir samkomur hjá Brøðrasamkomuni: evr.fo[]


text:
Sjónleikabólkurin TVAZZ er farin undir 4. leikverk sítt, síðani bólkurin varð stovnaður í 2006.
Hesu ferð fer TVAZZ inn í eina rannsókn av, hvat óndskapur er. Eitt óunniligt evni, sum ikki verður tosað serliga nógv um. Eitt evni, vit helst skáka okkum undan.
Nú vil Tvazz bróta ísin. Uttan at koma við morali, greiðum boðskapi, peikifingri, loysn ella svari, men heldur við at seta einfaldar spurningar so sum: Er óndskapur ein viðføddur eginleiki? Um ikki? Hvat fremur so óndskap og óndar gerðir? Undir hvørjum umstøðum kann óndskapur nørast? Leikurin er eftir svian Niklas Rådström og kallast Tey óndu.
Við eini rammu-søgu úr eini skakandi hending úr Onglandi fara vit inn í Tey óndu.
Formurin er sum klassiskur grikskur sorgarleikur við kóri, sum viðmerkir, undrar, spyr, hugleiðir um hendingarnar, sum fara fram. Tey óndu er sum ein grikskur sorgarleikur við einum nútímans twisti.
Tvazz hevur við leikum so sum Køksdrotningarnar (2006), Fundamentalisturin (2007-08) og 4.48 Psykosa (2009) sett sær fyri at taka “tung” evni upp til viðgerðar og harvið skapa eitt kjakrúm fyri nútímans leiklist. Tvazz hevur flutt mørk, bæði hvat viðvíkur evnisvali, áskoðarafjøld og formi.
Útlendsk og føroysk leiklistafólk.
Ein aðalsetningur hjá TVAZZ er at blæsa frískar streymar inn í føroyska leiklist. Tí leggur Tvazz dent á at samstarva við listafólk uttaneftir. Tað verið seg útlendingar ella føroyskir listaútisetar, sum hava útbúgving og drúgvar royndir uttanlanda.
Tvazz hevur m.a. havt leikstórar og pallsniðgevar úr Íslandi, Svøríki, Danmark og Týsklandi. Tað hevur víst seg at rigga væl. Útlendsku gestirnir dáma sera væl at koma hendanvegin og lata væl at tí serliga og tætta sambandinum, sum eitt lítið samfelag gevur. Fleiri vilja koma aftur hendanvegin
Við í verkætlanini Tey óndu eru hesa ferð svenska Petra Berg Holbek, leikstjóri. Petra leikstjórnaði eisini leikin Fundamentalisturin. Harumframt eru danska Tine Gotthelf, sjónleikari við, føroysku Egil Barclay Høgenni Hansen, ljós - og rúmsniðgevi, umframt Kjartan Hansen, sjónleikara, sum saman við Gunnvá Zachariasen, herbúgvandi sjónleikara fara at fortelja hesa søgu í januar 2012.
Dokumentarfilmur um listarligu tilgongdina.
Umframt sjálva leikuppsetanina av Tey óndu, er Tvazz farið í samstarv við Kringvarp Føroya, sum ger ein film um teirru listarligu tilgongdini av hesum leikverki. Fylgt verður tætt við undir venjing frá tí allar fyrstu lesiroyndini til farið verður út á gólv fyrstu ferð og heilt fram til frumsýningin verður. Filmurin verður vístur, tá sýningar eru liðnar sýndar í februar.
Leikurin Tey óndu verður framførdur á Tjóðpalli Føroya frá 14. Januar 2012.
Sí meira á http://www.tvazz.com/
Um TVAZZ:
Uppsetingar:
2006: Køksdrotningarnar eftir punkdramatikaran Werner Schwab
2007: Fundamentalisturin eftir finska Jhøvundan uha Jokela
2008: Tvazz framførur Fundamentalistin á Tampere Theatre Festival, Finlandi
Juha Jokela vinnur norðurlendsku dramatikarar virðislønina fyri Fundamentalistin.
2009: 4.48 Psykosa eftir Sarah Kane
2011: Tey óndu eftir Niklas Rådström
Visjónin:
TVAZZ er eitt felag har listafólk innan visuella list hittast, t.e. sjónleikur, dansur, video, myndlist, sniðgeving (pallur, ljós, ljóð, grafikkur, búnar o.a), foto, installasjón, performance, tónleikur – ja, snøgt sagt alt, sum kann síggjast á palli.
TVAZZ er eitt netverk og eitt forum, har listafólk hittast til sparring, verkætlanir og viðmerkingar, kjak og íblástur, til spæl og leik, til stuðul og stimbur hjá hvørjum øðrum og øðrum og ørum.
TVAZZ er sprottið úr sjónleikaumhvørvinum, tí verður tað fyrst og fremst sjónleikur, sum verður vørumerkið hjá TVAZZ.
TVAZZ er ein livandi eind, sum er í støðugari menning og tí verður merkt og mýkt av teimum einstøku listafólkunum, sum eru við.
Endamálið er at gera verkætlanir - leikir, framførslur, framsýningar, konsertir – á høgum listarligum støði.
Heimstaðið er Føroyar, men samstarvið verður við allan heimin. At knýta bond og skapa møguleika fyri millumtjóða samstarvið. At bjóða listafólki uttaneftir higar og at fáa føroyskar “lista-útisetar” aftur hendanvegin og sjálvsagt at spæla saman við teimum , sum eru her frammanundan.
TVAZZ er átrúnaðarliga og politiskt óheft.


text:
Tað kundi verið ein ramsa hjá gentum, sum loftaðu við bóltum upp móti einum veggi í Christianshavn. Ein gamal, afturlatin býarpartur, sum nú hevur latið seg upp. Fýra ferðir K, kundu tær sagt. Sum í siglinum hjá Kristiani fjórða kongi, Chr. IV, Christian firtal ella Kristian kvart, ið er ein av kongunum, ið nógvastaðni sæst aftur, og hevur givið hesum niðurlendskt merkta býarparti í Keypmannahavn navn.
Við verjugarðin Christianshavns vold, omanfyri, er ein mylna frá 1669. Tá hevur fyrsti mylnarin bygt sær hús, og í 1783 er ein niðurlendsk mylna bygd á somu grund. Hon verður rópt Lille Mølle og hevur stóra søgu. Í 1916 keypti ungi verkfrøðingurin Ejnar Flach-Bundegaard og konan Johanne mylnuna og húsini til modernaða verksmiðju og íbúð.
Norrønt samstarv og suðurjútska sakin lá teimum tungt á sinni. Ejnar andaðist í 1949 og Johanne í 1974. Tá hevði hon testamenterað Lille Mølle til Tjóðsavnið. Enn tann dag í dag ber til at støkka inn á gólvið og uppliva stovurnar, sum tær vóru, tá frú Flach-Bundegaard enn ráddi fyri borgum, og fáa ein frokostbita við útsýni móti Vor Frelsers Kirke, sum varð vígd í 1640, og snaraða torninum, sum varð liðugt í 1752.
Fyri endanum á Christianshavns kanal er oyggin Christiansholm, kallað eftir Christiani sætta, sum í dag verður nevnd Pappírsoyggin. Hon savnar ferðafólk úr øllum heiminum, at síggja til nógv meir enn Christiania, sum seinastu mongu árini hevur verið millum fýra tey fremstu ferðamálini í Keypmannahavn.
So ein kongaligan avstingara til Fríðrik sætta í Dagmarbiografinum, tí movies are the best pictures. Tað segði amerikanski myndlistamaðurin Ad Reinhardt, sum Malmö Konsthall sýnir fram hinumegin Sundið í hesum døgum.
Í biografgongini stendur afrikanski róðrarbáturin hjá norska Jakob Oftebro, ið er Wulff í danska filminum Guldkysten (Daniel Dencik 2015), sum eisini Havnar Bio frumsýndi hóskvøldið.
Eins vøkur, og kolonitíðin kann lýsast í poetiskum brøvum, ið blómufrøðingurin Wulff skrivar úr danska partinum av Guinea í 1836, har hann skal planta kongsins kaffi, líka so ljót og grim verður kolonitíðin lýst í hesum filmi um trælahald og dreymin um hjálond, sum dekadentir og burtursagdir embætismenn sleppa at dusa sær í - á Gullstrondini í Afrika, Guldkysten.
Nýtt í donskum filmi í ár, er at lýsa egna hjálandasøgu, fyrst í Idealisten og nú í Guldkysten. Tað frøir meg, tí hagfrøðiliga eru danir hundrað ferðir klókari enn vit. Bravo, fyri hesum sjálvrannsakandi nýbroti í donskum filmi!
Møtti Michael Haslund-Christensen, omanfyri, á filmstevnu í Týsklandi í fyrrárið. Hann hevur produserað filmin Guldkysten, sum nú er liðugur og varð frumsýndur hóskvøldið. Tá leitaði Michael eftir fígging, at sleppa til Gana at gera fyrsta spælifilmin hjá Daniel Dencik lidnan. Vit tosaðu um Dollan í Kongo, kristnan og kapitalismu, og um kubanska filmin La Ultima Cena (Tomás Gutiérrez Alea 1976), har spanski góðseigarin bjóðar svørtu nekaratrælunum til veitsludøgurða. Vælmeinta og uppælandi ætlanin hjá ríka hvítkristnaða góðseigaranum er at læra ómentaðu svertingarnar í fyrsta lagi Bíbliusøgu og í øðrum lagi borðsið. Veitslulagið tekur yvirhond og einki gongur eftir ætlan. Hóast bestu spirituellu karmar, endar seinasta kvøldmáltíðin við drápi. Soleiðis er eisini í Guldkysten. Tað bera dráp og einki kaffi í kongsins danska navni.
Framvið Christianshavns kanal kanst tú í nógvum krókum hoyra veggir tutla fjøltáttaðu søguna um eitt lítið land, hundrað ferðir størri enn Føroyar, og tess kongar, sum í upp- og niðurgangstíðum heilt frá 1617 og til okkara dagar, droymdu um eitt koloniveldi, ið skuldi gera heimin til ein betri stað. Í hvussu er fyri dagsins kong og teir altíð aktuellu embætismenninar, so sum sæst í filminum Guldkysten, har teir tyrannisera alt og øll á afrikansku Christiansborg, sum frá havinum verður lýst sum ein strandaður hvalur. Í somáta er einki nýtt undir sólini. Alt er ein snyrlaður spiralur.
Í stættarsamfelagnum koma kongar og fara, Burmeister & Wain og Christiania eisini, men dekadenta embætisveldið í búkinum á hvalinum stendur við. Hugsa bara um nýggju revsingarrivini í grindalógini. Tað eru so ikki ólisnir ómentingar, sum eftir taksti hjá Arbeiðarafelagnum hava fiskað tey rivini upp av botni.
Eftir sýningina, ein stættarleysan hotdog við øllum, og eina gula sitrónsodavatn frá Frem í Ribe, sum strálar um kapp við hvøssu aftansólina á Ráðhúsplássinum.
Men dagsins hashseljandi christianittar, sum hava herðtikið besta blettin í Christianshavn, bíta høvdið av allari skomm.
Nú slepst ikki at fotografera í frístatinum, tí har ganga svartmaskuklæddir ninjadreingir í hettutroyggjum, at síggja til alvápnaðir. So desperatir, at her er best at halda seg burtur. Tað sæst í ivasomu hashjsølugøtunum, har øll sløg fáast undir fýra eygum handan hernaðarlig kamuflasjuteppi. Potensierandi machotypurnar eru sum ein stálfjøður, klárir at smella og bresta hvørja løtu. Hesar flættast ikki við, so eingin fotomynd innan úr frístátinum á hesum sinni.
Bara ein vón um, at hesin skammblettur, sum Christiana er blivini, skjótt verður sópaður burtur. Giti, at danski Fólkaflokkurin, sum nú hevur makt sum aldri áður, ikki hevur petti móti tí. Sjálvt løgeglan vágar sær ikki innar í hashjgøtuna. Men uttanfyri eru hundar og løgregla á varðhaldi og kanna øll mistonksom, ið ganga framvið. Orsøkin til henda snyrlaða mistrivnaðarspiral er teir maskuklæddu ninjamenninar, sum tú mást hugsa tær til.
Søguligar fasadur og nøvn í Christianshavn vitna um skiftandi tíðir, fokus og almennar uppgávur.
Í dag er jazzfesivalur í býnum og tað hoyrist aftur á torgum og strætum. Eisini í Sofie Kælderen, har Gasolin’ byrjaðu at spæla, og allar gullpláturnar einferð hingu á bróstinum. Tað var innan teir komu undir tufluna á kapitalismuni.
Men í Christianshavns Kanal, beint uttanfyri Sofie Kælderen, liggur Tuflan bundin við sjálvvirkandi lensipumpu.
Hyggur tú upp úr kanalini, sæst høga, vundna tornið á Vor Frelsers Kirke allastaðni í Christianshavn.
Upp eftir vegginum á Norðurbryggjuni klintrast figurarnir hjá íslendsku Steinunn Thórarinnsdóttir, sum eisini síggjast í Havn.
Nú sleppa vit Christianshavn, tí stundir eru at fara á Amager Strand at sóla sær. Hitabylgja við fleiri enn 30 hitastigum hevur rakt øll í Danmark. Morgindagurin krevur høgan sólfaktor. Bye bye!


text:
21. apríl 2018
Myndir: Álvur Haraldsen / In.fo
Undan dystinum var róð fram undir at vit møguliga fóru at síggja Hilmar Leon á liðnum, men tað var at enda ikki ráðaligt at lata hann spæla.
Ístaðin gjørdi Bogi comeback eftir langan skaðasteðg, og mongu hoyvíkingarnir frøddust um at síggja hann hita upp.
Mongu hoyvíkingarnir fyltu høllina longu ein tíma áðrenn dystarbyrjan, og rómurin var øgiligur undan dystinum, har ungu fjeppararnir høvdu yrkt sangir, umframt at gomlu sangirnir eisini ljóðaðu haðani.
Dysturin byrjaði sum væntað við at fá mál vórðu skotin. Jens legði hart út, og bjargaði longu í fyrsta álopinum móti einari fríari Neistastriku.
Í hinum endanum var tó trupult at fáa bóltin í málið, men tað eydnaðist at Peter at skjóta eitt langskot, eftir Neistin hevði fingið eitt strikumál.
Løtu seinni bjargaði Jens okkum aftur, tá ið hann tók brotskast og helt støðuni á 1-1.
Liðini hildu fram at fylgjast, og eftir 18 minuttum var støðan bert 6-6. Um hetta mundið eydnaðist tað tó Andori og Rúna at skora tvær ferðir á rað, men so loyvdu vit Neistanum at javna til 8-8.
Nú gjørdist støðan verri hjá okkum, og vit høvdu trupult at fáa bóltin fram við Nicholas í Neistamálinum. Hetta revsaði Neistin við at leggja seg á odda 8-10.
Vit góvust tó ikki at stríðast, og hóast Neistin vóru á odda 9-11 tá ið tíðin fór, eydnaðist tað Peteri at skjóta beinleiðis fríkast í netið til 10-11, ið gjørdust hálvleiksstøðan.
Hetta málið iðraðu Neistamenn seg helst um í hálvleikssteðginum, og vit gagnnýttu iðranina at skora tvær ferðir til 12-11 tá ið farið var undir seinnu hálvu.
Meira tóktist at eydnast hjá okkum í seinnu hálvu, og serliga skjótálopini riggaðu. Við einum slíkum løgdu vit okkum á odda 15-13 eftir 38 minuttum.
Vit hildu leiðsluna heilt til 48 minuttir vóru leiktir, tá ið dysturin aftur gjørdist javnur 16-16.
Vit fylgdust til 18-18 tá ið 22 minuttir vóru leiktir, og nú var tað ein leikari, ið fór at gerast um seg.
Ári Dam hevði fingið nóg mikið av at illa gekk við málskjótingini hjá okkum, og hann tók sakina í egnar hendur, tá ið hann bæði bæði bjargaði og sendi bóltin í tómt Neistamál – 2 ferðir !
Støðan var tískil 20-18 við einum seks minuttum eftir at leika, og nú skuldi støðan verjast. Hetta eydnaðist væl.
Gaman í minkaðu Neistamenn um munin til 20-19, men so setti Ári propp fyri saman við verjuni.
Seinastu fimm minuttirnar av dystinum vóru tað verjurnar í hvør sínum enda, ið settu dám á dystin. Ári helt fram at forða fyri øllum Neistaroyndum. Eftir enn eina Árabjarging fingu vit ferð á skjótálopi, og Rúni leyp upp og høgdi bóltin í netið til 21-19. Góðir tveir minuttir vóru eftir.
Verjan loyvdi ikki Neistanum til møguleika og hondin kom upp. Men stutt eftir fekk Sigmundur Dahl tveir minuttir, og Neistin tevjaðu møguleikan at koma inn aftur í dystin. Ein minuttur og 12 sekund restaðu í.
Men Ári bjargaði okkum aftur tá ið hann fekk fatur á skotinum frá Rasmusi Søby, og vit tóku time-out við 42 sekundum eftir.
Hetta skuldi koyrast heim, men vit góvu Neistanum ein seinasta møguleika, ið Ári sjálvandi heldur ikki loyvdi fram við sær.
Seinastu sekundini kappingarársins runnu út, vit vóru føroyameistarar og kundu fegnast saman við leikarunum, ið aftur gjørdust føroyameistarar eftir eitt rokaligt kappingarár við nógvum skaðum.
Takk fyri í ár til allar fjepparar, stuðlar, venjarar og mest av øllum: Leikarar.
23. apríl
23. apríl
22. apríl
21. apríl
19. apríl
18. apríl
18. apríl
15. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Ársaðalfundurin 2018
Judo Føroyar boðar til aðalfund í ÍSF-húsinumhósdagin 17. mai 2018, kl. 18.00. Skrá:1. Val av orðstýrara2. Starvsnevndarformaðurin leggur fram frágreiðingar frá virki sambandsins í farna ári3. Kassameistarin leggur fram grannskoðaðan roknskap4. Innk…
Hjalmar og Sigmund kappast eisini leygardagin
Hjá monnum undir 73 kg. verða tað Bárður Hentze Lenvig og Dánjal á Krákusteini, báðir úr Havnar Judofelag, sum koma at kappast um gullið leygardagin. Teir eru sera javnir, og í einari kapping í vetur gjørdist dysturin yvir 16 minuttir, áðrenn ein vi…
Malaki enn eina ferð
Malaki Vang Niclasen stillaði upp í tveimum vektbólkum hjá mansunglingum, og hann kom í finaluna í báðum, tó var kappingin munandi harðari í tyngra vektbólkinum. Í vektbólkinum yvir 55 kg. hjá mansunglingum eru tað Aleksandur Christensen úr Sunda Ju…
Malaki og Fríði í kapping
Hjá unglingum -55 kg. verða tað Malaki Vang Niclasen og Fríði Magnusson Carlsson, báðir úr Havnar Judofelag, ið fara at stríðast um gullmedaljuna. Innleiðandi umfarið hósdagin var sera spennandi, við nógvum jøvnum dystum, men endin var, at Malaki va…